25. zenbakia Data 2009-02-09 4202 Aldizkariaren orria\n25. zenbakia Data 2009-02-09 4202 orria\nUdalaren eta bere ardurapeko erakundeen diru-laguntzei buruzko ordenantza orokorra hasera batean onartzea.\nElgoibarko Udalak, 2008ko azaroren 25ean egindako ezohiko Udalbatzan, Elgoibarko Udalaren eta bere ardurapeko Autonomiadun Erakundeen diru-laguntzei buruzko Ordenantza Orokorra lehendabizikoz onartzea erabaki zuen. Aldi berean, Araudia jendeaurrean jartzeko epe bat eman zuen, pertsona orok alegazioak edo iradokizunak egiteko aukera izan dezan.\nEpea bukatuta eta erreklamaziorik egon ez denez, behin-betiko ontzat ematen da eta hitzez hitz ematen dira argitara Erregimen Lokaleko Oinarriak Arautzen dituen Legearen 70.2 artikuluak dioena betez.\nAkordio honek amaiera eman dio administrazio bideari, eta zuzenean inpugnatu ahal izango da Euskal Autonomi Erkidegoko Auzitegi Nagusiaren Administrazioarekiko Auzietarako epaitegian. Horretarako bi hilabeteko epea izango da iragarki hau argitaratu eta biharamunetik hasita.\nElgoibar, 2009ko u rtarrilaren 29a.—Alfredo Etxeberria Murua, Alkatea. (1307)\nELGOIBARKO UDALAREN ETA BERE ARDURAPEKO AUTONOMIADUN ERAKUNDEEN DIRU-LAGUNTZEI BURUZKO ORDENANTZA OROKORRA\nElgoibarko Udala eta bere ardurapeko Autonomiadun Erakundeak zeregin garrantzitsua burutzen ari dira diru-laguntzen esparruan; pertsona fisiko eta juridikoek eta erakunde publiko eta pribatuek gizartearen eta ekonomiaren arloetan dituzten beharrizanei erantzun ahal izateko.\nHoriek horrela, diru-laguntzak Administrazio honen eta partikularren arteko lankidetza sustatzeko teknika, eta zenbait kasutan, lankidetzarako prozedura ere badira. Lankidetza hori guztion interesekoak diren jarduerak gestionatzeko izan ohi da, eta besteak beste, honako esparru hauetan gauzatzen da: Gizarte-ekintza, pertsonen eta herrien arteko lankidetza eta elkartasuna, etxebizitza, kultura, hezkuntza, gazteria, kirola, ingurumena, merkataritza, herri interesekoak diren hainbat jarduera pribaturen sustapena, aisialdia edo herritarren partaidetza, gizarte-estatu eta zuzenbideko estatu demokratikoaren eskakizun gisa.\nDiru-laguntzei buruzko Ordenantza Orokor hau printzipio Orokor batzuen inguruan gorpuzten da. Printzipio horiek (berdintasuna, publizitatea, gardentasuna, objektibotasuna, efikazia eta eraginkortasuna), une oro, diru-laguntzen jarduera sustatu behar dute.\nElgoibarko Udalari eta bere ardurapeko Autonomiadun Erakundeei Diru-Laguntzei buruzko azaroaren 30eko 38/2003 Lege Orokorra ezar dakieke, 3.1.b. eta 3.2. artikuluetan xedatutakoari jarraiki. Lege horrek zera dio bere 9.2. artikuluan: Diru-laguntzak eman aurretik, horiek emateko oinarri arautzaileak onartu beharko direla, eta dagokion Aldizkari Ofizialean argitaratu beharko direla, Lege horretan ezarritakoaren arabera. Bestalde, Lege horren 17.2 artikuluan agindutakoaren ildotik, tokiko korporazioen diru-laguntzak arautzen dituzten oinarriak, aurrekontua betetzeko oinarrien baitan onartu beharko dira, Diru-Laguntzei buruzko Ordenantza Orokor baten bidez, edo bestela, gainerako diru-laguntzak onartzeko egingo den berariazko ordenantzaren bidez.\nArestiko paragrafoan adierazitakoa bete ahal izateko, ezinbestekoa da, Elgoibarko Udalaren eta bere ardurapeko Autonomiadun Erakundeen esparruan, diru-laguntzak emateko oinarriak arautuko dituen marko juridiko egoki bat onartzea. Marko horrek bat etorri beharko du azaroaren 30eko Diru-lag untzei buruzko 38/2003 Lege Orokorrarekin eta Legea garatzen duen Araudiarekin. Araudia, halaber, uztailaren 21eko 887/2006 Errege Dekretuaren bidez onartu zen. Hori guztiori Diru-laguntzei buruzko Ordenantza Orokorraren bidez egingo da.\nOrdenantza Orokor hau diru moduan ematen diren laguntza publikoetan oinarritzen da, eta arau egokiak ezartzen ditu, efikazia eta eraginkortasun handiagoa lortzeko, eta aldi berean, duten izaera publikoaren ondorioz, laguntza ekonomiko hauek ezinbestekoa duten kontrola eta gardentasuna areagotzeko.\nBestalde, komenigarria eta beharrezkoa da diru-laguntzak bideratzeko eta justifikatzeko irizpide homogeneoak ezartzea, eta aldi berean, diru-laguntzaren xedea bete ahal izateko, Udalaren sailek eta Kontu-hartzailetzak berak egiten duten egiaztatze lana erraztea.\nHorrela bada, Ordenantza Orokor honen xedea da Elgoibarko Udalak eta bere ardurapeko Autonomiadun Erakundeek diruz laguntzen dituzten jarduera guztiak bateratu ahal izatea.\nUrtero, organo eskudunak dagokion deialdia onartuko du. Horretaz gain, Udaleko sail bakoitzak eta Udalaren ardurapeko Autonomiadun Erakundeek gestionatzen dituzten diru-laguntzen oinarri espezifikoak onartuko ditu.\nOrdenantza hau honako titulu eta xedapen hauek osatzen dute:\nI. KAPITULUA. EZARPEN EREMUA\n1. artikulua. Ordenantzaren xedea\nOrdenantza honen xedea da Elgoibarko Udalak eta bere ardurapeko Autonomiadun Erakundeek ematen dituzten diru-laguntzen araubide juridikoa arautzea, honako lege eta arau hauetan ezarritakoaren arabera: Azaroaren 17ko 38/2003 Lege Orokorra, Diru-Laguntzei buruzkoa (17. artikulua) eta Lege hori garatzen duen araudia onartzen duen 887/2006 Errege Dekretua, uztailaren 21ekoa.\n2. artikulua. Diru-laguntza kontzeptua.\n1. Diru-laguntzatzat joko dira Elgoibarko Udalak eta bere ardurapeko Autonomiadun Erakundeek, pertsona publiko edo pribatuen alde egiten dituzten diru ezarpen guztiak. Horretarako, honako baldintza hauek bete beharko dira.\na) Emandako diruaren ondorioz, onuradunek zuzeneko ordainik ez jasotzea.\nb) Emandako dirua eginda edo egiteke dagoen helburu jakin bat betetzeko, proiektu bat burutzeko edo jarrera berezi bat hartzeko izan beharko da, edo aldi berean egoera bat baino gehiago gertatzen baldin bada. Horretaz gain, onuradunak ezarritako betebehar materialak eta formalak bete beharko ditu.\nc) Finantzatutako jardueraren, ekintzaren, jarreraren edo egoeraren xedea herri intereseko edo gizarte intereseko edo helburu publikoa duen jarduera bat bultzatzeko izatea.\n2. Ondoren zehaztuko diren diru-ekarpenak Ordenantza honen ezarpen eremutik kanpo daude:\n— Kanpo utzitako ustezkoak:\na) Zerga legediaren edo ezar daitekeen arloko legediaren (hobariak, salbuespenak) bidez araututako diru-laguntza inpropioak.\nb) Zerbitzu publikoren baten emakidadunari emandako diru-laguntzak, Zerbitzuaren funtzionamenduaren ordain gisa jasotakoak.\nc) Bestelako administrazioek emandako diru-laguntzak, baldin eta Udalak bitartekari soil gisa jarduten badu.\nd) Udalaren ekarpenak, ondoren zehaztuko diren erakunde hartzaileen jarduerak osorik finantzatzeko helburua dutenak: Autonomiadun erakundeak, enpresa-erakunde publikoak, kontsortzioak, mankomunitateak, fundazioak, elkarteak, e.a. Udalak ordezkaritza izango du erakunde horietan; eta urtero, ekarpen ekonomikoak egingo dira beraien aurrekontuak finantzatzeko.\ne) Toki Araubidearen Oinarriak arautzen dituen 7/1985 Legearen bosgarren xedapen gehigarrian aipatutako elkarteen aldeko diru-laguntzak (Federazioak eta Udal-Elkarteak).\nf) Funtzionamendu gastuei aurre egiteko, Korporazioan ordezkaritza duten talde politikoei ematen zaizkien diru-laguntzak.\ng) Onuradunak aldez aurretik eskatu gabe ematen diren sariak.\n3. artikulua. Ezarpen eremua.\nOrdenantza hau Elgoibarko Udalean aplikatuko da; baita, gaur egun Udalaren menpe dauden, edo etorkizunean menpe egon litezkeen organismo edo erakundeetan ere.\n4. artikulua. Diru-laguntzen araubide juridikoa.\nDiru-laguntzen emakida, nahiz emailearen eta erakunde onuradunaren arteko harremana, Udal Ordenantza honek, diru-laguntza lerro bakoitza arautzen duten oinarri espezifikoek eta diru-laguntza ematerako orduan indarrean dauden gainerako arauek arautuko dute.\nOrdenantza honetan eta oinarri espezifikoetan aurreikusi ez diren kasu guztietan, Diru-Laguntzei buruzko azaroaren 17ko 38/2003 Lege Orokorra (Estatuko Aldizkari Ofiziala, azaroaren 18koa) eta ezar daitezkeen gainontzeko xedapenak ezarriko dira.\nII. KAPITULUA. ‑ELGOIBARKO UDALAK ETA BERE ARDURAPEKO AUTONOMIADUN ERAKUNDEEK EMATEN DITUZTEN DIRU-LAGUNTZA GUZTIENTZAKO XEDAPENAK\n5. artikulua. Printzipio Orokorrak.\n1. Diru-laguntza guztiak Tokiko Administrazioak bultzatu behar dituen interes orokorreko edo gizarte intereseko helburuei lotuta egongo dira.\nZuzenbide osoz deusez izango dira eskuzabaltasun hutsari zor zaizkion diru-laguntzak emateko hartzen diren akordioak.\n2. Diru-laguntzak borondatezkoak eta aldi baterakoak izango dira, eta edozein unetan, ezeztatu edo txikitu ahal izango dira, lege edo arau bidez xedatutakoa salbu. Diru-laguntza emateko kontuan izan diren baldintzaren bat aldatzen bada, eta nolanahi ere, arauetan baimendutako kasuetatik kanpo beste ekarpen batzuk lortzen badira, emakidari buruzko ebazpena aldatu ahal izango da.\n3. Diru-laguntzaren zenbatekoak, bakarrik edo beste laguntza edo diru-laguntza batzuekin batera, inola ere ezingo du gainditu diruz lagundutako lan edo jardueraren kostua. Ezin izango da eman deialdian zehaztutako diru kopurua gainditzen duen diru-laguntzarik, Legea garatzeko Araudian aurreikusitako salbuespenetan izan ezik.\n4. Diru-laguntzen gestioa honako printzipio hauen menpe egongo da:\na) Publizitatea, gardentasuna, norgehiagoka, objektibotasuna, berdintasuna eta diskriminazio eza.\nb) Efikazia, Udalak edo bere ardurapeko Autonomia Erakundeek finkatutako helburuak betetzerako orduan.\nc) Eraginkortasuna, baliabide publikoak esleitu eta erabiltzerako orduan.\nd) Diru-laguntzen emakida justifikatzen duten bitartekoen eta xedeen arteko kongruentzia.\nDiru-laguntzak norgehiagoka edo zuzeneko emakida bidez emango dira.\n5. Diru-laguntzen hartzaileek, dirua jaso aurretik, aldez aurretik jaso dituzten diru-laguntzak justifikatu dituztela egiaztatu beharko dute. Era berean, Udalarekiko zerga bete beharrak betetzen dituztela egiaztatu beharko dute. Diru-laguntza jaso ostean, hartutako dirua zertarako erabili duten justifikatu beharko dute.\n6. Jasotako dirua zertarako erabili den justifikatzeko betebeharra betetzen ez bada, diru-laguntza beste helburu batzuk betetzeko erabili bada, edo onuradunek beraiei ezarritako betebeharrak betetzen ez badituzte, itzuli egin beharko da jasotako diru-kopurua, eta horri diru-laguntza eman zenetik itzuli den arte sortu diren berandutza-interesak gehitu beharko dizkiote, Ordenantza honen III. Tituluan ezarritako prozedurarenaren arabera.\n7. Ordenantza honen bidez araututako diru-laguntzak borondatezkoak dira, ez dute sortuko hurrengo urteetan ere diru-laguntzaren bat jasotzeko eskubiderik (baldin eta urte anitzetako gastuetarako eman ez badira), eta ezin izango dira aurrekari bezala alegatu.\n8. Diru-laguntza hauek emakidan baldintza gisa ezarri zen helburua lortzeko izango dira, eta ez dira itzuli beharko. Dena dela, emakidarako egintzan ezarritako baldintzak eta kargak betetzen ez badira, diru-laguntza itzuli egin beharko da.\n9. Nolanahi ere, Udala edo honen ardurapeko erakundeak salbuetsita egongo dira diruz lagundutako pertsonek edo erakundeek burutzen dituzten jardueren ondorioz sortzen den erantzukizun zibiletik, merkataritza eta lan arloko erantzukizunetik edo beste edozein motatako erantzukizunetik.\n6. artikulua. Diru-laguntzen plan estrategikoa.\n1. Udalak eta bere ardurapeko Autonomiadun Erakundeek, diru-laguntzak ezartzen dituztenean, diru-laguntzei buruzko plan estrategiko batean zehaztu beharko dute, diru-laguntza horiekin zein helburu eta eragin lortu nahi dituzten, horiek lortzeko zein epe behar den, aurreikusitako kostuak eta finantzazio iturriak, beti ere, aurrekontuaren egonkortasuna kontuan izanik.\n2. Plan estrategiko hori Aurrekontuak Onartzen direnean egin ahal izango da, eta aurrekontua osatzen duen dokumentazioan txertatuko da. Dena dela, diru-laguntzak onartu edo aldatu aurretik, edo onartzen edo aldatzen diren une berean, plan estrategiko hori onartu edo aldatu egin beharko da.\n7. artikulua. Diru-laguntzak emateko baldintzak.\n1. Diru-laguntzak eman baino lehen, emakida arautuko duten oinarrietan ezarritako arauak onartu beharko dira, Ordenantza honetan ezarritako baldintzen arabera.\n2. Diru-laguntza mota bakoitza arautzen duten oinarriak «Gipuzkoako Aldizkari Ofizialean» argitaratuko dira.\n3. Gainera, diru-laguntza bat eman ahal izateko, honako baldintza hauek bete beharko dira:\na) Ematen duen organoaren ahalmena.\nb) Diru-laguntza ematearen ondorioz sortzen diren obligazio ekonomikoei erantzuteko, egokia eta nahikoa den kreditua izatea.\nc) Diru-laguntzak emateko prozedura Ordenantza honi eta ezar daitezkeen gainerako arauei jarraiki tramitatzea.\nd) Aldez aurretik, izaera ekonomikoa duten egintza administratiboak fiskalizatzea.\nc) Organo eskudunak gastua onartzea.\n8. artikulua. Diru-laguntzak emateko eskumena duten organoak.\n1. Elgoibarko Udalaren esparruan, Alkateak edo Tokiko Gobernu Batzarrak izango dute diru-laguntza lerro bakoitzaren deialdia egiteko eta ebazteko eskumena, baita zuzeneko diru laguntzak ematekoa ere, bakoitzaren eskumenen arabera, eta administrazioaren antolamenduan, une oro, indarrean egon daitezkeen eskuordetzen arabera.\n2. Autonomiadun Erakundeen eta beste udal erakunde batzuen esparruan, eskumena izango dute beraien estatutuetan eskumen hori esleituta duten organoek.\n9. artikulua. Onuradunak.\n1. Diru-laguntzen onuraduntzat joko da emandako diru-laguntzaren oinarri den jarduera burutuko duen pertsona, edo emakida hori legitimatzeko moduko egoeran dagoena.\nDiru-laguntza lortzeko aukera izango dute beraien egoitza edo ordezkaritza iraunkorra Elgoibarren duten pertsona edo elkarte guztiek.\nElkarteek eta fundazioek dagokien erregistro ofizialean inskribatuta egon beharko dute, diru-laguntzen onuradun izateko.\nBaita ere, pertsona juridikoek zein fisikoek eta erakunde publikoek zein pribatuek izango dute dirula-laguntzak eskatzeko aukera, betiere, laguntza horien bidez erabilera publikoko edo gizarte-intereseko jardueraren bat gauzatzeko asmoa badute edota helburu publikoren bat lortzeko lanean badihardute.\nOnuradun izateko aukera izango dute pertsona fisiko edo juridikoen taldeek, publikoek zein pribatuek; ondasun erkidegoek edo edozein eratako elkarte ekonomikoek, izaera juridikorik izan ez arren, diru-laguntza ematera bultzatzen duten proiektuak, jarduerak edo jarrerak burutu ahal badituzte, edo diru-laguntza ematera bultzatzen duen egoeran aurkitzen badira; baldin eta hori deialdi bakoitzean aurreikusten bada.\n2. Onuraduna pertsona juridikoa bada, eta oinarri arautzaileetan hala aurreikusiz gero, onuradunarekin elkartutako kideek, onuradunaren izenean eta bere kontura, diru-laguntza ematerako orduan ezartzen diren jarduerak osorik edo zatika egingo dituztela hitz ematen badute, horiek ere onuraduntzat hartuko dira.\n3. Oinarri arautzaileetan hala aurreikusten bada, onuradun izateko aukera izango dute pertsona fisiko edo juridikoen taldeek, publikoek zein pribatuek; ondasun erkidegoek edo edozein eratako elkarte ekonomikoek; izaera juridikorik izan ez arren, diru-laguntza ematera bultzatzen duten proiektuak, jarduerak burutu edo jarrerak hartu ahal badituzte, edo diru-laguntza ematera bultzatzen duen egoeran aurkitzen badira.\nIzaerarik gabeko pertsona fisiko edo juridikoen talde publiko edo pribatuen kasuan, berariaz jaso beharko dira, bai eskabidean, bai emakidaren ebazpenean, taldeko kide bakoitzak bere gain hartu dituen konpromisoak, baita bakoitzari ezarri beharreko diru-laguntzaren zenbatekoa ere. Kide bakoitza, halaber, onuraduntzat hartuko da. Edonola ere, taldean ordezkari edo apoderatu bakarra izendatu beharko da. Horrek nahikoa ahalmen izango du, onuradun den aldetik, taldeari dagozkion betebeharrak bete ahal izateko. Taldea ezin izango da desegin, 50. eta 68. artikuluetan aurreikusitako preskripzio-epea igaro aurretik.\nKasu hauetan, ordezkari edo apoderatu bakarra izendatu beharko da. Ordezkari edo apoderatuak nahikoa eskumen izango ditu diru-laguntza betetzeko konpromisoa hartzeko, diru-laguntzaren zenbateko guztia aplikatzeko eta onuradunari dagozkion gainerako betebehar guztiak betetzeko. Hala eta guztiz ere, elkarteko kide guztiei eskatu ahal izango zaizkie onuradunei eskatutako baldintzak eta betebeharrak. Elkarte horiek ezin izango dira desegin ordenantza honetan, edo ezar litekeen legedian, aurreikusitako preskripzio-epeak igaro arte.\n4. Ezin izango dituzte diru-laguntzak eskuratu, indarrean dagoen legedia dela-eta, eskubide hori mugatuta edo kenduta duten pertsonek edo erakundeek. Era berean, ezin izango dituzte diru-laguntzak eskuratu ebazpen irmo baten bidez zigorra jaso dutenek. Diru-laguntzak jasotzeko eskubidea ebazpenean ezarritako eperako galduko da. Diru-Laguntzei buruzko 38/2003 Lege Orokorraren 13. artikuluan adierazitako gainontzeko ustezkoetan daudenek ere ezingo dituzte diru-laguntzak jaso.\n5. Bestalde, Elgoibarko Udalarekiko zorrak direla-eta, behartze-bidez kobratzeko prozeduretan sartuta dauden partikularrei edo erakundeei ere ezin izango zaie diru-laguntzarik eman, ezta toki erakunde honekiko zerga betebeharrak betetzen ez dituztenei ere; harik eta, zor horiek behar bezala kitatzen edo ordaintzen dituzten arte.\n10. artikulua. Onuradun edo erakunde laguntzaile izaera lortzeko baldintzak.\n1. Onuradun edo erakunde laguntzaile izaera lortu ahal izango dute diru-laguntza emateko hartu den erabakiaren oinarrian zehaztutako egoeran aurkitzen diren pertsonek edo erakundeek, edo oinarri arautzaileetan eta deialdian aurreikusitako egoeretan aurkitzen diren pertsonek edo erakundeek.\n2. Ezin izango dute onuradun edo erakunde laguntzailearen izaera lortu, ondoko gorabeheraren batean dauden pertsonek edo erakundeek, baldin eta diru-laguntzaren izaera dela-eta, oinarri arautzailean hori salbuespen gisa agertzen ez bada.\na) Epai irmo bidez, diru-laguntzak edo laguntza publikoak lortzeko aukera galtzeko zigorra jaso badute.\nb) Konkurtso deklarazioa eskatu badute; edozein prozeduratan kaudimengabe deklaratu badituzte; konkurtsoan sartuta badaude; esku-hartze judizialaren pean badaude; edo konkurtsoa sailkatzeko epaian ezarritako gaitasun-gabetze epea igaro gabe, Konkurtso Legearen arabera ezgaitu badituzte.\nc) Administrazioarekin sinatutako edozein kontraturen iraungipen irmoa eragin badute, kausaren batean erruduntzat jo dituztelako.\nd) Pertsona fisikoak, merkataritza elkarteen administratzaileak edo beste pertsona juridiko batzuen lege-ordezkaritza dutenak kontratatzeko bateraezintasun ustezkoren batean egotea. Ustezko horrek kasu bakoitzean ezar daitekeen legedia espezifikoan jasota egon beharko du, edo bestela, Hauteskundeen Araubide Orokorrari buruzko ekainaren 19ko 5/1985 Lege Organikoan araututako kargu hautetsietariko bat itzan beharko da.\ne) Zerga betebeharrak edo Gizarte Segurantzarekiko betebeharrak, diru-laguntza esleitzeko ebazpenari buruzko proposamena ematen den unean indarrean dauden xedapenek ezarritakoak, ez betetzea.\nf) Egoitza fiskala, erregelamendu bidez, paradisu fiskal gisa izendatutako herrialde edo lurralde batean izatea.\ng) Elgoibarko Udalak edo bere ardurapeko Autonomiadun Erakundeek emandako diru-laguntzak itzultzeko obligazioa ez betetzea.\nh) Diru-laguntzen eta laguntza publikoen arloko arau-hausteak eta zerga arau-hausteak egiteagatik bideratu den administrazio-prozeduraren ondorioz, ebazpen irmo bidez, diru-laguntzak lortzeko aukera galdu badute.\n3. Ezin izango dute onuradun edo erakunde laguntzailearen izaera lortu Elkartzeko Eskubidea Arautzen duen martxoaren 22ko 1/2002 Lege Organikoaren 4. artikuluan aurreikusitako debeku arrazoietan sartuta dauden elkarteek.\n1/2002 Lege Organikoaren 30.4 artikuluan ezarritakoa betetzeko, elkarteek ezin izango dute onuradun edo erakunde laguntzailearen izaera lortu, baldin eta ez-zilegitasun penalaren zantzu arrazionalak aurkitu dituztelako, inskripziorako administrazio prozedura eten baldin bada; harik eta inskripzioa dagokion erregistroan egiteko aukera ematen duen epai judizial irmoa ematen den arte.\n4. Bestalde, Elgoibarko Udalarekiko zorrak direla-eta, behartze-bidez kobratzeko prozeduretan sartuta dauden partikularrei edo erakundeei ere ezin izango zaie diru-laguntzarik eman, ezta toki erakunde honekiko zerga betebeharrak betetzen ez dituztenei ere; harik eta, zor horiek behar bezala kitatzen edo ordaintzen diren arte.\n5. Pertsonek edo erakundeek honako era hauek izango dituzte onuradun izaera lortzeko debekuren batean sartuta ez daudela justifikatzeko: Testigantza judiziala, egiaztagiri telematikoak edo datuen transmisioa, Estatuaren Administrazio Orokorrak edo Autonomia Erakundeek teknika elektronikoak, informatikoak eta telematikoak erabiltzeko araudian ezarritakoaren arabera. Kasuen arabera, administrazioaren egiaztagiria ere aurkeztu ahal izango da; eta agintaritza ahaldunak agiri hori egin ezin badu, horren ordez, administrazio-agintaritzaren edo notario publikoaren aurrean egindako erantzukizunezko aitorpena aurkeztu ahal izango da.\n11. artikulua. Onuradunen betebeharrak.\nOinarri espezifikoetan jasotakoez gain, honako hauek ere izango dira onuradunen betebeharrak:\na) Diru-laguntza ematerako orduan ezarri den helburua betetzea, proiektua burutzea, jarduera egitea edo jarrera hartzea.\nb) Diru-laguntza eman duen organoaren aurrean, diru-laguntza jasotzeko baldintzak bete direla, ezarritako jarduera burutu dela eta diru-laguntza emateko edo dirulaguntzaz gozatzeko helburua bete dela justifikatzea.\nc) Diru-laguntza ematen duen organoak edo finantza kontrolaren ardura duten organoek egiaztapenerako eta finantza kontrolerako burutu ditzaketen jarduerei men egitea. Organo horiek nazio nahiz erkidego mailakoak izango dira, eta jarduera horien baitan eskatzen duten informazio guztia eman beharko zaie.\nd) Diru-laguntza eman duen organoari, diruz lagundutako jarduerak finantzatzeko, beste diru-laguntza, laguntza, sarrera edo baliabide batzuk lortu direla adieraztea. Adierazpen hori jakin bezain laster egin beharko da, eta nolanahi ere, jasotako diruak zertarako erabili diren justifikatu baino lehen.\ne) Diru-laguntzaren emakidari buruzko ebazpena eman aurretik, zerga betebeharrak eta Gizarte Segurantzarekikoak betetzen direla egiaztatzea. Elgoibarko Udalarekiko zerga betebeharrak betetzeari dagokion egiaztapena ofizioz egingo da.\nf) Kontabilitate liburuak, diligentziatutako erregistroak eta gainerako dokumentuak behar bezala ikuskatuta eduki beharko dira, onuradunari ezar dakiokeen merkataritza legedian eta sektoreko legedian eskatutako baldintzen arabera. Era berean, egiaztapen eta kontrol eskumenak behar bezala erabiliko direla bermatu ahal izateko, Kontabilitateko egoera-orriak eta diru-laguntzen oinarri arautzaileek eskatzen dituzten erregistro espezifikoak ere behar bezala ikuskatuta egon beharko dira.\ng) Jasotako dirua zertarako erabili den egiaztatzen duten dokumentuak gordetzea, baita dokumentu elektronikoak ere, egiaztapen eta kontrol jardueretan erabili ahal izan daitezen.\nh) Diru-laguntzen bidez finantzatzen diren programen, ekintzen zein beste edozein jardueraren izaera publikoa dela-eta, legez ezarritako zabalkunde neurriak hartzea. Bereziki, jendaurrean eragina duten jarduerak izanik, Elgoibarko Udalaren eta bere ardurapeko Autonomiadun Erakundeen babesa adierazi beharko da.\ni) Ordenantza Orokor honetan aurreikusitako ustezkoetan, jasotako dirua itzultzea.\nj) Pertsona onuradunak euskara edo euskara eta gaztelania erabili beharko ditu diruz lagundutako programa edo jarduera sustatzeko egingo dituen karteletan, testuetan eta dokumentuetan. Diruz lagundutako jarduera egin dela justifikatzerako orduan, egiaztatu egin beharko da obligazio hau bete dela.\nk) Pertsona onuradunak indarrean dagoen eta ezar daitekeen araudia errespetatu beharko du. Bereziki, 4/2005 Legea, Gizonen eta emakumeen arteko Berdintasunari buruzkoa.\n12. artikulua. Emandako diru-laguntzen publizitatea.\n1. Udalak eta bere ardurapeko Autonomiadun Erakundeek emandako diru-laguntzen publizitatea egingo dute. Hori dela-eta, emandako diru-laguntzei buruzko iragarkia jarriko dute Iragarki Taulan eta Udalaren web gunean. Iragarkian diru-laguntzari dagozkion deialdia, programa, aurrekontuko kreditua, onuraduna, emandako zenbatekoa eta diru-laguntzaren xedea edo xedeak adieraziko dira.\n2. Era berean, arestiko paragrafoan zehaztutako datuak Iragarki Taulan argitaratzeko agindua ematen duen ebazpenaren laburpena argitaratu behar izango da Gipuzkoako Aldizkari Ofizialean.\n3. Ondoren zehaztuko diren kasuetan, ez da beharrezkoa izango emandako diru-laguntzak argitaratzea:\na) Udalaren eta bere ardurapeko Autonomiadun Erakundeen aurrekontuetan, diru-laguntzak izendunak badira.\nb) Onuradun jakin baten alde emandako diru-laguntza eta horri dagokion zenbatekoa lege mailako arau baten bidez ezartzen badira.\nc) Diru-laguntzen zenbatekoak, banan-banan hartuta, 3.000 eurotik beherakoak badira; edo hala badagokio, ekitaldi bakoitzean, Elgoibarko Udalarentzat eta bere ardurapeko Autonomiadun Erakundeentzat egiten diren Aurrekontu Orokorretan ezarritakoa baino txikiagoak baldin badira, ez dira Gipuzkoako Aldizkari Ofizialean argitaratuko. Ustezko honetan, diru-laguntzen onuradunen publizitatea bermatuko duten beste zenbait prozedura aurreikusi beharko dira oinarri arautzaileetan.\nd) Ez da diru-laguntza argitaratuko, pertsona onuradunaren datuak argitaratzea errespetuaren, ohorearen, pertsonaren intimitatearen edo pertsona fisikoen senideen intimitatearen aurkakoa bada, maiatzaren 5eko 1/1982 Lege Dekretuan, ohorearen, familiaren eta norbanakoaren intimitatearen; eta norberaren irudi eskubideen babes zibilari buruzkoan ezarritakoa betetzeko; betiere, hori araudi arautzailean aurreikusi baldin bada.\n4. Onuradunek behar bezala iragarri beharko dute, diru-laguntzen xede diren programek, ekintzek eta mota guztietako jarduerek finantzazio publikoa izan dutela; horretarako, arau bidez edo emakida arautzen duten oinarrien bidez ezarritako baldintzak beteko dituzte.\n13. artikulua. Diruz lagundutako jardueren finantzazioa.\nDiru-laguntza bakoitza arautzen duten oinarrietan berariaz aukakorik jasotzen ez bada, onuradunei ez zaie eskatuko beraiena den dirutik portzentaje bati dagokion ekarpena egin dezatela; hala eta guztiz ere, inguruabar hori diru-laguntza ematen den unean baloratu ahal izango da.\nElgoibarko Udalak edo bere ardurapeko Autonomiadun Erakunderen batek emandako diru-laguntzak bateragarriak izango dira jarduera bererako jasotzen den beste edozein diru-laguntza, laguntza edo diru-sarrerarekin; baldin eta diru-laguntzaren oinarrietan besterik ezartzen ez bada.\nDiru-laguntzen zenbatekoek, bakarrik edo beste diru-laguntza, laguntza edo diru-sarrera batzuekin batera, inola ere ezingo dute gainditu diruz lagundutako lanen edo jardueren kostua.\nDiru-laguntza emateko kontuan izan diren baldintzaren bat aldatzen bada, eta nolanahi ere, arauetan baimendutako kasuetatik kanpo, diru-laguntzaz gain, beste ekarpen batzuk lortzen badira, emakidari buruzko ebazpena aldatu ahal izango da, diru-laguntza arautzen duen araudiaren baldintzetan ezarritakoaren arabera.\n14. artikulua. Diru-laguntzen gestioari buruzko informazioa.\n1. Udalak edo bere ardurapeko Autonomiadun Erakundeek Estatuko Kontu-hartzailetza Orokorrari edo agintaritza autonomiko eskudunei gestionatzen dituzten diru-laguntzei buruzko informazioa emango diete, xede estatistiko eta informatzaileetarako soilik erabiltzeko. Datuak arauz ezarritako baldintzetan emango dira, honako helburu hauetarako: Estatu edo autonomia mailako datu base bat osatzeko, eta Europako Erkidegoak diru-laguntzen efikazia hobetzeko, diru-laguntzen konkurrentzia eta pilaketa kontrolatzeko eta kontrolerako jarduerak planifikatzeko eta horien jarraipena egiteko egin duen eskaera betetzeko.\n2. Aurreko atalean ezarritakoari jarraiki, Estatuko Kontu-hartzailetza Orokorrari datu pertsonalak eman behar bazaizkio, ez da beharrezkoa izango dagokionaren baimena izatea.\n3. Udalaren eta bere ardurapeko Autonomia Erakundeetako agintariek eta langileek era horretako datuen berri baldin badute, lanbide-sekretuaren ondorioz, erabat isilpean gorde beharko dituzte datu horiek.\nDIRU-LAGUNTZAK EMATEKO ETA GESTIONATZEKO PROZEDURA\nI. KAPITULUA. ‑DIRU-LAGUNTZAK EMATEKO PROZEDURA. PROZEDURA DESBERDINEN SAILKAPENA\n15. artikulua. Diru-laguntzak emateko prozedurak: Norgehiagoka, bakarkako ebaluazioaren araubidea eta zuzeneko emakida.\n1. Diru-laguntzak emateko ohiko prozedura norgehiagoka araubidearen bidez tramitatuko da. Norgehiagoka prozedura izango da, diru-laguntzak emateko, aurkeztutako eskabideen konparaketa egiten duena. Konparaketari esker, eskabideen arteko hurrenkera zehaztuko da, oinarri arautzaileetan eta deialdi bakoitzean, aldez aurretik ezarritako balorazio irizpideei jarraiki. Horiek horrela, irizpide horiek ezarri ostean, balorazio handiena lortu duten eskabideei diru-laguntza emango zaie, beti ere, deialdi bakoitzean izendatu eta baimendu den gehienezko kopuruarekin.\nOrgano kolegiatu batek diru-laguntzak emateko proposamena egingo dio organo emaileari. Organo kolegiatu honek diru-laguntzak arautzen dituzten oinarriak ezarriko ditu.\nOrgano kolegiatu edo balorazio batzorde honen funtzionamendua organo kolegiatuentzako ezarritako araubideari egokituko zaio. Araubide hori Herri Administrazioen Araubide Juridikoari eta Administrazio Prozedura Erkideari buruzko abenduaren 26ko 30/1992 Legearen II. kapituluan jasotzen da. Organo kolegiatuak proposamena egiteko txosten arrazoitu bat aurkeztu beharko du, eta bertan, egindako ebaluazioaren emaitza zehaztu beharko da.\nSalbuespen gisa, eta oinarri arautzaileetan horrelakorik aurreikusi baldin bada, organo eskudunak diru-laguntzak emateko jarri den gehienezko diru kopuru osoaren hainbanaketa egingo du diru-laguntzaren onuradun diren pertsonen artean.\n2. Salbuespen gisa, eta onuradun diren pertsonen ezaugarriengatik edo diru-laguntzaren xedearen edo izaeraren ondorioz, diru-laguntza norgehiagokaren bidez eman ezin bada, oinarri arautzaileetan zehaztu egin beharko da jarraitu beharreko prozedura norgehiagokarik gabekoa dela.\nHorrela bada, norgehiagoka gabeko prozedura izango da, prozedura bakarrean, eskabide guztien arteko konparaketa egitea eta hurrenkera zehazteko beharra ezartzen ez duena. Halaber, norgehiagoka gabeko prozedura izango da dirua banaka, eskabideak jaso ahala, banatzen denean, nahiz eta eskabideak aurkezteko epea bukatu gabe egon.\nDiru-laguntzaren izaera kontuan izanik, konkurrentzia baldin badago, baina konkurrentzia hau norgehiagokari dagokiona ez bada (hau da norgehiagoka gabeko ustezkoak), «banakako ebaluazioaren araubidea» ezarriko da.\n«Banakako ebaluazioaren araubidea» norgehiagokarik gabeko konkurrentzia-prozedura izango da, espedienteak, aurkeztu ahala eta horretarako aurrekontuko kreditua dagoen bitartean, tramitatzen eta ebazten dituena.\n«Banakako ebaluazioaren araubideari» norgehiagokaren arau orokorrak, ordenantza honetan jasotakoak, ezarri ahal izango zaizkio; mota honetako diru-laguntzen izaera dela eta, «norgehiagokaren» ezaugarri berezien alderdiak edo eskabideak ezarri ezin diren kasuetan izan ezik.\nAraudi berezi honetan, ez da beharrezkoa izango arestian aipatutako balorazio batzorde kolegiatua eratzea. Aitzitik, izapidetzen duen organoaren zeregina izango da eskabideen ebaluazioa ofizioz egitea, deialdian, hitzarmenean, ebazpenean edo ordenantza berezian ezarritako irizpideen, formen eta baloraziorako lehentasunen arabera.\n3. Honako diru-laguntza hauek zuzenean eman ahal izango dira:\na) Elgoibarko Udalaren eta bere ardurapeko Autonomiadun Erakundeen aurrekontuetan aurreikusitako diru-laguntza izendunak.\nb) Lege mailako arau bidez, Udalari emateko agintzen zaizkion diru-laguntzak edo kopuruak. Horiek emateko, beraien araudi propioan ezarritako emakida prozedura jarraituko da.\nc) Salbuespen gisa, herri intereseko arrazoiak; hezkuntza, kultura eta zientzia arloko arrazoiak; arrazoi humanitarioak edo hartzailea zein den kontuan izanik, behar bezala justifikatutako arrazoiak egiaztatzen dituzten diru-laguntzak, baldin eta, diru-laguntzaren xedea betetzeko onuradun edo onuradun talde bakarra dagoelako, konkurrentzia publikoa egitea ezinezkoa bada.\n4. Norgehiagokari nahiz zuzeneko emakidari dagokien araubidearen barruan, ezin izango dira eman deialdian, hitzarmenean edo ebazpenean zehaztutako zenbatekoa gainditzen duten diru-laguntzak.\nII. KAPITULUA. ‑DIRU-LAGUNTZAK NORGEHIAGOKA BIDEZ EMATEA\n1. ATALA. Oinarriak onartzeko espedientea\n16. artikulua. Edukia eta tramitazioa.\n1. Diru-laguntza eman aurretik, espedientea egingo da. Espedienteari ofizioz emango zaio hasiera beti.\nEspedientea ofizioz hasteko, deialdia egin beharko da beti. Deialdia ordenantza honetan zehaztutako organo eskudunak onartuko du.\nAurrekontuko programaren ardura duen pertsonak txosten bat egingo du, kasuan kasuko diru-laguntza ematearen legaltasunari, egokitasunari eta komenientziari buruz. Diru-laguntza emateko aurreikuspena, diru-laguntzaren xedea, baldintzak eta helburua Diru-laguntzen Plan Estrategikoan eta dagokion aurrekontuko kredituetan jaso beharko dira. Horri guztiorri Oinarriei buruzko proiektua erantsi beharko zaio. Aurrekontuan erabilgarri dauden kredituen artetik beharrezko kreditua atxiki ostean, eta Udalaren Kontu-hartzailetzak txostena egin ostean, ardura duen pertsonak deialdiaren proposamena egingo dio organo eskudunari, onar dezan.\n2. Diru-laguntzak emateko Oinarri Arautzaileek izan behar duten gutxieneko edukia honakoa da:\na) Diru-laguntzaren xedearen eta helburuaren definizioa.\nb) Diru-laguntzaren onuradunak eta eskatutako baldintzak.\nc) Eskabideak aurkezteko era eta epea.\nd) Diru-laguntzak emateko prozedura.\ne) Diru-laguntzak emateko irizpide objektiboak, eta hala badagokio, irizpideen ponderazioa.\nf) Epaimahai kalifikatzailea.\ng) Diru-laguntzaren banakako zenbatekoa edo zenbatekoa zehazteko irizpideak.\nh) Diru-laguntza emateko prozedura hasteko, izapidetzeko eta ebazteko eskumena duen organoa; ebazpena jakinarazteko epea eta administrazioko isiltasunaren eraginak.\ni) Onuradunen betebeharrak, Ordenantza honetan xedatutakoaren arabera.\nj) Onuradunak diru-laguntza behar bezala erabili duela, eta jasotako dirua eman zen xedearekin erabili duela justifikatzeko era eta epea.\nk) Diru-laguntzak emateko kontuan izan diren baldintzak aldatu direlako, ebazpena aldarazi ahal izango duten gorabeherak.\nl) Helburu berberarekin emandako beste diru-laguntza, laguntza, sarrera edo baliabide batzuekiko bateragarritasuna edo bateraezintasuna; horiek nazio mailako, Europako Erkidegoko edo nazioarteko erakundeetako edozein Administraziotako erakunde publiko edo pribatuek emandakoak izango dira.\nm) Organo emailearen, eraketa bitartekoen eta deuseztatze prozeduren aldeko berme neurriak, baldin eta horiek eratzea beharrezkotzat jotzen bada.\nn) Emandako diru-laguntzen ondorioz jarritako baldintzen hauspenak mailakatzeko irizpideak.\no) Zehaztu egin beharko da, Elgoibarko Udalaren Diru-laguntzei buruzko Ordenantza Orokorra zein plenotako akordioaren bidez onartu den behin betiko. Era berean, akordioa argitaratu deneko Gipuzkoako Aldizkari Ofizialaren data eta zenbakia ere aipatu beharko dira; diru-laguntzaren espezifikotasunaren ondorioz, oinarri arautzaileak deialdian bertan txertatzen diren kasuetan izan ezik.\np) Diru-laguntza hauek aurrekontuko zein kredituri dagozkion; diru-laguntzen gehienezko zenbakia, kreditu erabilgarrien baitan.\nq) Diru-laguntzak norgehiagoka bidez ematen direla adieraztea.\nGehigarri gisa, diru-laguntzen emakida arautzen duten oinarriek honako eduki hauek izan ditzakete:\na) Norberaren finantzazioaren bidez edo beste zenbait diru-laguntzaren bidez, onuradunak, proiektuaren aurrekontutik zein portzentaje finantzatuko duen.\nc) Ordainketa era, finkatzea eta justifikatzea barne. Hala badagokio, konturako ordainketak eta ordainketa aurreratuak egiteko aukera ere zehaztu beharko da.\nc) Diru-laguntzaren bateragarritasuna eta bateraezintasuna.\nd) Justifikatzeko era, dagokion dokumentazioa aurkezteko epea eta ebaluazio txostenean jaso beharreko gorabeherak.\ne) Hala badagokio, bermeen araubidea, bermeak eratzeko bitartekoak, onuradunek edo erakunde laguntzaileek eratu behar dituztela erabakitzen diren gordailuak eta ezerezteak.\nf) Hala badagokio, diruz lagundutako jarduerari buruzko dokumentazio eta propaganda idatzizkoan edo grafikoan, jarduera hori Udalak diruz laguntzen duela aipatzeko betebeharra.\n3. Espedienteari Kreditua Atxikitzeko dokumentazioa erantsiko zaio. Espedientea Funtsen Kontu-hartzailetzak egin beharko du.\n4. Dagokion arloak proposamena egingo du.\n5. Espedientea egingo da Arloko Zuzendariaren proposamenarekin eta, gaiaren ondorioz, eskumena duen Batzorde Informatzailearen irizpenarekin. Irizpena nahitaezkoa eta ez-loteslea izango da.\n6. Espedientea eta hori onartzeko proposamena fiskalizatzeko tramitepean jarriko dira. Zeregin hori Udaleko barne-kontrolerako organoarena izango da.\n7. Alkateak edo Tokiko Gobernu Batzarrak izango dute diru-laguntzak emateko oinarriak onartzeko eskumena, bakoitzaren eskumenen arabera, eta une oro, administrazioaren antolakuntzan indarrean egon litezkeen eskuordetzen arabera.\nAutonomiadun Erakundeen eta beste udal erakunde batzuen esparruan, eskumena izango dute beraien estatutuetan eskumen hori esleituta duten organoek.\nEbazpen hori organo kolegiatuaren gehiengoaren iritziaren aurkakoa baldin bada, ebazpenean arrazoitu egin beharko da, zergatik ez datorren bat organo horren iritziarekin.\n2. ATALA. Diru-laguntzak emateko espedienteak tramitatzea\n17. artikulua. Deialdia.\n1. Diru-laguntzak emateko prozedura ofizioz hasiko da beti, Alkate-Lehendakariak edo Tokiko Gobernu Batzarrak onartutako deialdiaren bidez, bakoitzak dituen eskumenen arabera, eta une oro, administrazioaren antolakuntzan indarrean egon litezkeen eskuordetzen arabera. Autonomiadun Erakundeen eta beste udal erakunde batzuen esparruan, eskumena izango dute beraien estatutuetan eskumen hori esleituta duten organoek. Organo hauek izango dira diru-laguntza emateko eskumena dutenak.\n2. oinarriak, behin onartu ondoren, argitaratu egingo dira, «Gipuzkoako Aldizkari Ofizialean, jarriko diren iragarkien bidez. Oinarrien testu osoa Iragarki taulan eta diru-laguntza ematen duen erakundearen web gunean jarriko dira, onartzen diren egunetik eskabideak aurkezteko azken egunera arte.\n3. Deialdiaren gutxieneko edukia honakoa izango da:\na) Aipatu egin beharko da oinarri arautzaileak ezartzen dituen ebazpena, eta ebazpen hori zein aldizkari ofizialetan argitaratu den; oinarrien espezifikotasuna dela-eta, oinarriak deialdian bertan txertatu diren kasuetan izan ezik.\nb) Diru-laguntza hauek aurrekontuko zein kredituri dagozkion; diru-laguntzen gehienezko zenbatekoa, kreditu erabilgarrien baitan. Hori hala egin ezean, diru-laguntzen gutxi gorabeherako zenbatekoa.\nc) Diru-laguntzak zein xederekin, baldintzarekin eta helbururekin ematen diren.\nd) Diru-laguntzak norgehiagoka bidez ematen direla adieraztea.\ne) Diru-laguntza eskatzeko baldintza, eta horiek egiaztatzeko era.\nf) Prozedura izapidetzeko eta ebazteko eskumena duten organoak zehaztea.\ng) Eskabideak aurkezteko epea.\nh) Ebazpena emateko eta jakinarazteko epea:\ni) Eskabideari erantsi behar zaizkion dokumentuak eta informazioa.\nj) Ebazpenak administrazio bideari amaiera ematen dion zehaztea, eta hala ez bada, gora jotzeko errekurtsoa zein organori aurkeztu behar zaion adieraztea.\nk) Eskabideak baloratzeko irizpideak.\nl) Jakinarazteko edo argitaratzeko bidea, Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen 59. artikuluan aurreikusitakoari jarraiki.\nm) Pertsona interesdunek deialdiaren oinarriak zein lekutan lor ditzaketen.\nn) Berariazko edo ustezko ezestearen aurka jar daitezkeen errekurtsoak.\n18. artikulua. Eskabideak aurkeztea.\n1. Interesatuen eskabideak idatziz bidaliko zaizkio diru-laguntza ematen duen erakundearen Lehendakariari. Eskabideari oinarrietan eskatutako dokumentazioa erantsiko zaio. Eskabideek administrazio prozedura erkideari buruzko legedian ezarritako baldintzak eta urratsak bete beharko dituzte, eta deialdiaren oinarrietan jarritako epean aurkeztuko dira. Berariazko eperik ez bada, hamabost laneguneko epea emango da, dagokion iragarkia «Gipuzkoako Aldizkari Ofizialean» argitaratu eta hurrengo egunetik hasita.\n2. Eskabideak eta dokumentazio osagarria baliabide telematikoen bidez aurkezteko, administrazio prozedura erkideari buruzko araudian aurreikusitako baldintzak izango dira kontuan.\n3. oinarrietan zein dokumentazio erantsi behar den aurreikusten ez bada, aurkeztu beharreko agiriak honakoak izango dira:\na) Interesatuaren NANaren edo IFZren fotokopia, eta hala badagokio, bere legezko ordezkariarena.\nb) Zinpeko aitorpena, jarduera burutzerakoan irabazi asmorik izango ez dela adierazteko.\nc) Erakundearen edo elkartearen estatutuak, baldin eta irabazi asmorik gabeko elkarteak badira.\nd) Zerga betebeharrak eta Gizarte Segurantzarekiko betebeharrak betetzen dituela egiaztatzen duen egiaztagiria.\ne) Hala badagokio, aurreko ekitaldian egin diren jardueren gaineko memoria.\nf) Memoria, diruz laguntzen den helburua, proiektua eta jarduera betetzeko edo jarrera hartzeko egin nahi diren ekintzei buruzkoa. Horretaz gain, sarreren eta gastuen behin-behineko aurrekontua zehaztu beharko da, eta ekintzak burutzeko aurreikusitako epeak eta datak. Txostenean helburuak, metodologia, ekintzak zein biztanle-talderi zuzentzen zaizkion, eta ekintza horiekin lortu nahi diren eraginak ere azaldu beharko dira.\ng) Beste administrazio, instituzio edo erakunde publiko edo pribatu batzuei eskatutako edo haiengandik lortutako diru-laguntzen gaineko zinpeko aitorpena.\nh) Diru-laguntza emateko aurkeztutako merezimenduen agiri bidezko justifikazioa.\n4. oinarrietan zehaztu ahal izango da, hainbat dokumentu aurkeztu ordez, eskatzailearen aitorpen erantzulea aurkeztu ahal izango dela. Kasu horretan, diru-laguntza emateko ebazpenaren proposamena egin aurretik, aitorpen horretan jasotako datuak egiazkoak direla egiaztatzen duten agiriak aurkezteko eskatu beharko da. Horretarako epea, gehienez, hamabost egunekoa izango da.\n5. oinarrietan eskatutako agiriak, eta horiek izan ezean, artikulu honen 3. paragrafoan eskatutakoak, jarduten duen Erakundearen esku baldin badaude, eskatzaileak ez ditu berriz ere aurkeztu beharko. Horretarako, eskabidean agiri horiek zein egunetan, zein organoren aurrean edo zein sailetan aurkeztu ziren adierazi beharko da. Betiere, agiri horiek aurkeztu zireneko prozedura bukatu zenetik bost urte baino gehiago igaro ez badira.\n6. Eskabideak deialdian eta oinarrietan ezarritako betebeharrak betetzen ez baditu, interesatuari, gehienez ere, hamar eguneko epea emango zaio eskabidean dauden akatsak zuzen ditzan. Horretaz gain, interesatuari adieraziko zaio, hala egin ezean, eskabideari uko egiten diola uste izango dela, administrazio prozedura erkideari buruzko legedian ezarritako baldintzei jarraiki.\n19. artikulua. Izapidetzea.\n1. Deialdian zehazten den organoari dagokio norgehiagoka bidezko prozedurak izapidetzea.\n2. Izapidetzen duen organoak ofizioz burutuko ditu, ebazpen proposamena egiterako orduan, erabiliko dituen datuak zehazteko, ezagutzeko eta egiaztatzeko egokitzat jotzen dituen jarduera guztiak.\n3. Izapidetzeko ekintzaren baitan, ezinbestean, honako jarduera hauek burutu beharko dira:\na) Ebazpena emateko ezinbestekotzat jotzen diren edo diru-laguntza arautzen duten oinarrietan eskatutako txosten guztiak eskatzea. Txostenak aurkezteko 10 eguneko epea izango da, baldin eta izapidetzen duen organoak, eskatutako txostenaren ezaugarrien edo prozeduraren beraren ondorioz, txostena aurkezteko epe motzagoa edo luzeagoa ematen ez badu. Azken kasu honetan, epea ez da bi hilabetekoa baino luzeagoa izango.\nb) Eskabideak ebaluatzea. Ebaluazioa egiteko, diru-laguntza arautzen duen araudian ezarritako irizpideak, formak eta lehentasunak izango dira kontuan, edo hala badagokio, deialdian bertan ezarritakoak\nAraudian aurre ebaluaziorako fase bat aurreikusi ahal izango da. Bertan egiaztatuko da diru-laguntzaren onuradun izaera lortzeko baldintzak betetzen direla.\nIzapidetzen duen organoak eskabideak ebaluatu eta gero, horretarako propio sortuko den balorazio batzordeak (organo kolegiatua) txosten arrazoitua egingo du, egindako ebaluazioaren emaitza zehazteko. Balorazio batzordearen osaera Oinarri arautzaileetan ezarritakoa izango da.\nOinarrietan besterik adierazi ezean, diru-laguntzaren xedearen ondorioz, eskumena duen Batzorde Informatzailearen kide guztiek osatuko dute organo kolegiatu hori. Batzordeko idazkaria, berriz, organo kolegiatuaren idazkari izango da.\n4. Izapidetzen duen organoak, espedientea eta Balorazio Batzordearen txostena egin ostean, ebazpen proposamena egin beharko du. Proposamena behar bezala arrazoituko da, eta ebazpena emateko eskumena duen organoari helaraziko zaio.\n5. Ebazpen proposamenak ez du inolako eskubiderik sortuko Elgoibarko Udalari proposatu zaion onuradunaren alde, emakidaren ebazpena jakinarazten ez zaion bitartean.\n6. Behin betiko ebazpen proposamenean honako hauek aipatu beharko dira:\n— Diru-laguntza jasotzeko proposatutako eskatzaileen zerrenda.\n— Diru-laguntzaren zenbatekoa.\n— Ebazpena emateko egin den ebaluazioa eta kontuan izan diren jarraibideak zehaztea.\nIzapidetze fasean, onuradun gisa proposatu dituztenei behin betiko ebazpen proposamena jakinarazi ahal izango zaie. Horiek, hamar eguneko epean, diru-laguntza onartzen dutela adierazi beharko dute.\n20. artikulua. Ebazpena.\n1. Gainerako espedientearekin batera, ebazpen-proposamena jaso ostean, organo eskudunak prozedura ebatziko du. Hori egin aurretik, Udaleko Kontu-hartzailetzak ebazpen-proposamena fiskalizatuko du, proposamena egin eta hamabost eguneko epean.\n2. Ebazpena bat etorriko da Epaimahai Kalifikatzaileak egindako proposamenarekin. Hala ere, salbuespeneko kasuren batean, organo eskudunak, behar bezala arrazoiturik, prozeduran arau-hauste larriren bat egin dela ikusiz gero, prozeduran atzera egiteko agindua emango du, arau-haustea edo legaltasunaren aurkako ageriko arau-hauste larria egin zeneko unera arte. Kasu horretan, egokitzat jotzen duen eta Zuzenbidearekin bat datorren oinarrizko ebazpena emango du.\n3. Ebazpena diru-laguntza arautzen duen Ordenantza honetan, oinarri espezifikoetan eta deialdian zehaztutakoaren arabera emango da; eta prozeduran, ebazpenaren oinarriak egiaztatu egin beharko dira.\n4. Ebazpen horretan diru-laguntza jasoko duten eskatzaileen zerrenda jasoko da. Era berean, diru-laguntzaren zenbatekoa, ordaintzeko era, justifikatzeko era eta Ordenantza Orokorrean eta oinarri espezifikoetan ezarritako gainerako baldintzak eta betebeharrak zehaztuko dira. Horretaz gain, onuradunen betebeharrak, ezetsi egin diren gainerako eskabideak eta horiek ezesteko arrazoiak aipatu beharko dira.\n5. Prozedura ebazteko eta ebazpena jakinarazteko gehienezko epea sei hilabetekoa izango da, Lege mailako arau batek edo Autonomia Erkidegoko araudian aurreikusitakoak epe luzeagoa eman ezik. Epe hau deialdia argitaratzen den unetik hasiko da kontatzen, baldin eta deialdian epearen eragina beranduagoko egun batera atzeratzen ez bada. Epe hori igaro eta berariazko ebazpena jakinarazten ez bada, diru-laguntzak eskatu dituzten pertsonek edo erakundeek uste ahal izango dute, beraien diru-laguntza eskabideak ezetsi egin dituztela.\n6. Ebazpena administrazio erkidearen prozedurari buruzko araudiaren arabera egingo da. Horretarako, hamar eguneko epea izango da, ebazpena ematen denetik hasita. Horretaz gain, legezkoak diren errekurtsoak aurkeztu beharko dira.\n7. Gehienezko epea igaro, eta ebazpena jakinarazten ez bada, interesatuak legitimatuta egongo dira, administrazio isiltasunaren bidez, beraien eskabideak esetsi egin dituztela uste izanik, egokitzat jotzen dituzten administrazioarekiko errekurtsoak edo errekurtso judizialak aztertzeko.\n21. artikulua. Publizitatea.\n1. Emakidari buruzko ebazpena diru-laguntza ematen duen erakundearen iragarki taulan eta web gunean argitaratu beharko da. Deialdia, programa, diru-laguntzek aurrekontuko zein kredituri eragiten dioten, onuraduna, emandako zenbatekoa eta diru-laguntzaren xedea aipatu beharko dira.\nHalaber, Gipuzkoako Aldizkari Ofizialean ebazpenaren laburpena argitaratuko da, eta aldi berean, adierazi egin beharko ebazpenaren eduki osoa zein tokitan dagoen.\n2. Hala ere, ez da diru-laguntza argitaratuko, pertsona onuradunaren datuak argitaratzea errespetuaren, ohorearen, pertsonaren intimitatearen edo pertsona fisikoen senideen intimitatearen aurkakoa bada, maiatzaren 5eko 1/1982 Lege Dekretuan, ohorearen, familiaren eta norbanakoaren intimitatearen; eta norberaren irudi eskubideen babes zibilari buruzko Lege Dekretuan, ezarritakoaren arabera.\n3. Elgoibarko Udalak edo bere ardurapeko Autonomiadun Erakundeek emandako diru-laguntza guztiek berez dakarte, diruz lagundutako jarduerari buruzko dokumentazio eta propaganda idatzizkoan edo grafikoan, jarduera horrek Udalaren diru-laguntza jasotzen duela aipatzeko betebeharra. Horiek horrela, propagandan Elgoibarko Udalaren eta bere ardurapeko Autonomiadun Erakundeen logotipoa txertatu beharko da.\nIII. KAPITULUA. ‑IZENDUN DIRU-LAGUNTZAK ZUZENEAN EMATEKO ARAUBIDEA ETA PROZEDURA\n1. ATALA. ‑Udalaren aurrekontuan aurreikusitako izendun diru-laguntzak zuzenean emateko araubidea eta prozedura\n22. artikulua. Araubidea.\n1. Honako hauek izango dira Udalaren Aurrekontuan aurreikusi diren izendun diru-laguntzak: Aurrekontuen gastuei buruzko egoera-orrian, dirulaguntzaren xedea, aurrekontuko izendapena eta onuraduna berariaz adierazten dituztenak.\n2. Udalaren Aurrekontuan aurreikusitako izendun diru-laguntzak emakida-ebazpenaren eta horiek bideratzen dituzten hitzarmenaren bidez arautuko dira. Bertan ezarriko dira aplika daitezkeen berariazko baldintzak eta konpromisoak, Ordenantza honen xedapenetan eta Diru-laguntzei buruzko Ordenantzan eta Legean aurreikusitakoaren arabera, publizitate eta konkurrentzia printzipioei dagokienean izan ezik.\n3. Hitzarmena idazterakoan, gutxienez, honako arlo hauek aipatu beharko dira:\na) Hitzarmena egiten duten alderdiak. Onuraduna identifikatzen duten datuak ere zehaztuko beharko dira.\nb) Xedearen deskribapena.\nc) Aurreikusitako jarduerak eta alderdien arteko konpromisoak.\nd) Diru-laguntzak aurrekontuko zein kredituri eragiten dion.\ne) Diru-laguntzaren zenbatekoa eta Norberaren finantzazioaren bidez edo beste zenbait diru-laguntzaren bidez, onuradunak, proiektuaren aurrekontutik zein portzentaje finantzatuko duen.\nf) Justifikatzeko era, dagokion dokumentazioa aurkezteko epea eta ebaluazio txostenean jaso beharreko gorabeherak.\ng) Onuradunak aurkeztu beharreko dokumentazioa.\nh) Indarraldia, betebeharrak eta baldintzak.\ni) Diru-laguntzaren bateragarritasuna eta bateraezintasuna.\nj) Hitzarmenaren betetze mailari dagokion jarraipena egiteko mekanismoak.\nk) Araubide juridikoa\nl) Hitzarmenaren izaera administratiboa. Hitzarmenaren edukiari edo ezarpenari buruz sor litezkeen auziak administrazioarekiko auzien jurisdikzioaren menpe jarriko direla adieraziko da.\nm) Hala badagokio, onuradunek bete behar dituzten bermeen araubidea, bermeak eratzeko bitartekoak, gordailuak eta ezerezteak.\nn) Hala badagokio, diruz lagundutako jarduerari buruzko dokumentazio eta propaganda idatzizkoan edo grafikoan, jarduera hori Udalak diruz laguntzen duela aipatzeko betebeharra.\no) Ordainketa era, finkatzea eta justifikatzea barne. Hala badagokio, konturako ordainketak eta ordainketa aurreratuak egiteko aukera ere zehaztu beharko da.\n23. artikulua. Hasiera.\nDiru-laguntza emateko prozedura ofizioz hasiko da, gestioa egiten duden Udaleko Sailaren proposamenaren bidez. Ezinbestekoa izango da, diru-laguntza jasoko duen pertsonaren alde, udalaren aurrekontuan berariazko diru-izendapena egitea.\nUdalaren aurrekontuan honako hauek zehaztu beharko dira: Diru-laguntza izendunaren onuraduna, zenbatekoa eta xedea. Horretaz gain, gestionatzen duen organoak behar bezala justifikatu beharko du ezinezkoa dela norgehiagokaren printzipioa erabiltzea.\nAurrekontuko partida Udalaren aurrekontuan sartzeak ez du sortuko inolako eskubiderik onuradunaren alde, baldin eta ezarritako prozeduraren aurretik, organo eskudunak emakidaren aldeko ebazpena eman ez badu.\nEra berean, aurrekontuko ekitaldi jakin batean diru-laguntza bat izendatuta egoteak ez du esan nahi datozen urteetarako ere diru-laguntza izendatuta egongo denik.\n24. artikulua. Izapidetzea.\n1. Diru-laguntza gestionatzen duen arloko arduradunari dagokio diru-laguntza emateko prozedura izapidetzea.\n2. Izapidetzeko ekintzaren baitan, ezinbestean, honako jarduera hauek burutu beharko dira:\na) Diru-laguntza arautuko duen hitzarmenari buruzko testua prestatzea. Testu horrek Udaleko zerbitzu juridikoen oniritzi juridikoa izan beharko du. Horretaz gain, zerbitzu horiek txosten juridiko bat egingo dute hitzarmena zuzenbidearekin bat datorrela adierazteko.\nb) Udaleko Kontu-hartzailetzaren txosten bat ere egin beharko da.\nc) Izapidetzen duen organoaren txostena. Bertan jaso beharko da, bere esku dituen datuen arabera, onuradunak betetzen dituela diru-laguntza lortzeko baldintzak.\n3. Izapidetzea bukatu ondoren, organo eskudunari emakidarako proposamena egingo zaio, onar dezan.\n25. artikulua. Ebazpena.\nEmakidarako proposamena eta gainerako espedientea bidali ondoren, organo eskudunak diru-laguntza emateko prozedura ebatziko du.\nEbazpena ordenantza honetan eta indarrean dagoen araudian xedatutakoaren arabera egingo da, eta onuradunari jakinarazi beharko zaio, Herri Administrazioei eta Administrazio Prozedura Erkideari buruzko Legearen 58. artikuluan xedatutakoarekin bat etorriz.\n26. artikulua. Diru-laguntza onartzea.\nDiru-laguntzaren onarpena formalizatzeko, bi alderdien arteko hitzarmena sinatu beharko da.\n2. ATALA. ‑Gainerako diru-laguntzak salbuespenez zuzenean emateko araubidea eta prozedura\n27. artikulua. Araubidea.\nSalbuespen gisa, honako diru-laguntza hauek zuzenean eman ahal izango dira: Herri intereseko arrazoiak; hezkuntza, kultura eta zientzia arloko arrazoiak; arrazoi humanitarioak edo hartzailea zein den kontuan izanik, behar bezala justifikatutako arrazoiak egiaztatzen dituzten diru-laguntzak, baldin eta, diru-laguntzaren xedea betetzeko onuradun bakarra edo onuradun talde bakarra dagoelako, norgehiagoka publikoa egitea ezinezkoa bada.\nKasu honetan diru-laguntzaren erabilgarritasuna, gizarte interesa eta xede publiko jakin baten lorpena arrazoitzeaz gain, espedientean, arrazoitutako txosten baten bidez, justifikatu egin beharko da ezinezkoa dela publizitateari eta norgehiagokari buruzko printzipio arautzaileak ezartzea.\n28. artikulua. Hasiera, izapidetzea eta instrumentazioa.\n1. Gestionatzen duen organoak hasiera emango dio dagokion espedienteari. Bertan, nahitaez erantsi beharko da aurreko gorabehera guztiak batera gertatzen direla justifikatzen eta arrazoitzen duen txostena.\n2. Diru-laguntza gestionatzen duen arloko arduradunari dagokio diru-laguntza emateko prozedura izapidetzea.\na) Diru-laguntzaren ebazpenari buruzko testua edo diru-laguntza arautuko duen hitzarmenari buruzko testua prestatzea. Testu horrek Udaleko zerbitzu juridikoen oniritzi juridikoa izan beharko du, eta zuzenbidearekin bat datorrela adierazi beharko du.\nb) Udaleko Kontu-hartzailetzaren fiskalizazioa.\nc) Izapidetzen duen organoaren txostena. Bertan jaso beharko da, bere esku dituen datuen arabera, onuradunak diru-laguntza lortzeko baldintzak betetzen dituela.\n4. Izapidetzea bukatu ondoren, organo eskudunari emakidarako proposamena egingo zaio, onar dezan.\n5. Aurreko artikuluan xedatutakoari jarraiki ematen diren diru-laguntzak, oro har, hitzarmenen bidez instrumentatuko dira. Hitzarmenetan berariazko baldintzak eta betebeharrak zehaztuko dira.\n29. artikulua. Hitzarmenaren edukia.\n1. Hitzarmena idazterakoan, gutxienez, honako arlo hauek aipatu beharko dira:\na) Hitzarmena egiten duten alderdiak. Onuraduna identifikatzen duten datuak ere zehaztuko dira.\nb) Diru-laguntzen xedearen definizioa. Diru-laguntza horien izaera berezia aipatu beharko da, eta diru-laguntza horiek emateko herri intereseko arrazoiak; hezkuntza, kultura eta zientzia arloko arrazoiak; arrazoi humanitarioak edo hartzailea zein den kontuan izanik, diru-laguntza ematea behar bezala justifikatzen duten arrazoiak ere badaudela adierazi beharko da. Horretaz gain, diru-laguntzen xedea betetzeko onuradun edo onuradun talde bakarra dagoelako, norgehiagoka publikoa egitea ezinezkoa dela egiaztatu beharko da.\ne) Diru-laguntzaren zenbatekoa, eta norberaren finantzazioaren bidez edo beste zenbait diru-laguntzaren bidez, onuradunak proiektuaren aurrekontutik zein portzentaje finantzatuko duen.\ng) Hala badagokio, onuradunak aurkeztu beharreko dokumentazioa.\ni) Diru-laguntzaren bateragarritasuna edo bateraezintasuna.\nj) Hitzarmenaren betetze mailaren jarraipena egiteko mekanismoak.\nk) Araubide juridikoa.\n2. Eduki osagarri gisa, Hitzarmenak honako puntu hauek jaso ahal izango ditu:\na) Hala badagokio, konturako ordainketak eta ordainketa aurreratuak egiteko aukera finkatzea eta justifikatzea.\nb) Hala badagokio, Diru-Laguntzei buruzko azaroaren 17ko 30/2003 Lege Orokorrean ezarritako arau orokorren salbuespen gisa jasotzen diren espezifikotasunak.\nc) Bermeen araubidea, bermeak eratzeko bitartekoak, eta hala badagokio, onuradunek edo erakunde laguntzaileek eratu behar dituzten gordailuak eta ezerezteak.\nd) Hala badagokio, diruz lagundutako jarduerari buruzko idatzizko dokumentazio eta propaganda grafiko guztietan, jarduera hori Udalak diruz laguntzen duela aipatzeko betebeharra.\n30. artikulua. Ebazpena.\n1. Beharrezko kreditua atxiki ondoren, eta Udalaren Kontu-hartzailetzak txostena egin ostean, diru-laguntza gestionatzen duen Udalaren Arloak, diru-laguntza emateko proposamena egingo dio organo eskudunari, onar dezan.\n2. Ebazteko eta jakinarazteko epea, gehienez ere, sei hilabetekoa izango da. Epe hau emakidaren prozedurari hasiera ematen dion ebazpena onartzen den unetik hasiko da kontatzen, baldin eta ebazpenean epearen eragina beranduagoko egun batera atzeratzen ez bada.\n3. Emakidari buruzko akordioaren motibazioari, edukiari, jakinarazpenari, errekurtsoen araubideari eta emakidaren akordioa iragartzeari dagokionean, Ordenantza honen 21. eta 22. artikuluetan aurreikusitakoa ezarriko da.\n4. Ebazpenen publizitateari dagokionean, Ordenantza honen 22. artikuluan aurreikusitakoa izango da kontuan.\n31. artikulua. Prozeduraren salbuespenak.\nSalbuespen gisa, ez da aipatutako hitzarmenak egiteko beharrik izango, atal honetako lehenengo paragrafoan jasotako gorabeherez gain, beste bi baldintza hauek gertatzen badira:\na) Onuradun berberak, jarduera berarengatik eta ekitaldi berean, 3.000 eurotik gorakoa ez den diru-laguntza jasotzea.\nb) Jarduera burutuko duen pertsona fisiko edo juridikoaren nahiz erakundearen ezaugarriak direla medio, norgehiagoka publikoa egitea ezinezkoa bada, diru-laguntzaren xedea betetzeko gaitasuna duen onuradun edo onuradun talde bakarra dagoelako.\nKasu honetan, emakidari buruzko ebazpenean bertan jarriko dira deialdia norgehiagokaren bidez egitea ezinezkoa dela justifikatzen duten arrazoiak. Era berean, ebazpenean adierazi egin beharko dira onuradunak edo onuradunek jaso duten diru-laguntzaren baldintzak, konpromisoak edo diru-laguntzaren erabilerari buruzko justifikazioa egiteko era, Ordenantza honetan ezarritakoaren arabera.\nNolanahi ere, diru-laguntzen emakidari buruzko espedientea egin beharko da. Horretaz gain, espedientean txosten teknikoa jaso beharko da, norgehiagoka egitea ezinezkoa dela eta salbuespenezko prozedura hau ezinbestean ezarri behar dela adierazteko. Era berean, hori zuzenbideari egokitzen zaiola adierazi beharko da.\nGESTIOAREN PROZEDURA ETA DIRU-LAGUNTZEN JUSTIFIKAZIOA\nI. KAPITULUA. ‑DIRUZ LAGUN DAITEZKEEN GASTUAK, AZPI-KONTRATAZIOA ETA FINANTZAZIOA\n32. artikulua. Diruz lagun daitezkeen gastuak.\n1. Diruz lagun daitezkeen gastuak izango dira, zalantzarik gabe, diruz lagundutako jardueraren izaerarekin bat datozenak; eta diru-laguntzen, deialdien edo hitzarmenen oinarri berezietan ezarritako epean egiten direnak. Diruz lagun daitezkeen gastuen eskuratze kostua inola ere ez da izango merkatuko balioa baino handiagoa.\n2. oinarri arautzaileetan, deialdian, hitzarmenean edo ebazpenean beste zerbait ezartzen ez bada, egindako gastutzat joko da, benetan, justifikatzeko aldia bukatu aurretik ordaintzen dena. Justifikazio aldia oinarri arautzaileetan, deialdian edo hitzarmenean zehaztuko da.\n3. Obra exekuzioaren kostuen kasuan, diruz lagun daitekeen gastuaren zenbatekoa 30.000 eurotik gorakoa bada; eta ekipamenduko ondasunak hornitzeko kasuan, edo aholkularitza zein laguntza teknikoko enpresek eskaintzen dituzten zerbitzuen kasuan, gastua 12.000 eurotik gorakoa bada, onuradunak, gutxienez, hiru hornitzaileren eskaintzak eskatu beharko ditu, zerbitzua eskaintzeko edo ondasuna entregatzeko konpromisoa hartu aurretik. Ez da horrelakorik egin beharko, diruz lagun daitezkeen gastuak bereziak direlako, merkatuan ondasuna hornitu edo zerbitzua eskainiko duten nahikoa erakunde ez badaude, edo gastua diru-laguntza eskatu aurretik egin bada.\nAurkeztutako eskaintzen aukeraketa eraginkortasunezko eta ekonomiazko irizpideen arabera egingo da. Aukeraketa ekonomikoki egokiena den eskaintzaren aldekoa ez bada, hori berariaz aipatu beharko da txosten batean. Era berean, aurkeztutako eskaintzak justifikazioarekin batera, edo hala badagokio, diru-laguntzaren eskaerarekin batera aurkeztu beharko dira.\n4. Ondasun inbentariagarriak eskuratzeko, eraikitzeko, birgaitzeko eta hobetzeko honako arau hauek jarraituko dira:\na) Oinarri arautzaileetan, deialdian edo hitzarmenean zehaztu egin beharko da, onuradunak zein epetan erabiliko dituen ondasun horiek, diru-laguntzak ezartzen duen xede zehatza betetzeko. Epea ez da bost urtetik beherakoa izango, erregistro publikoren batean inskriba daitezkeen ondasunentzat; gainerako ondasunentzat, berriz, epea ez da bi urtetik beherakoa izango.\nErregistro publikoetan inskriba daitezkeen ondasunak badira, gorabehera hau eskrituran jaso beharko da, baita emandako diru-laguntzaren zenbatekoa ere. Gorabehera hauek dagokion erregistro publikoan inskribatu beharko dira.\nb) Goiko paragrafoan adierazitako xedea betetzen ez bada, diru-laguntza itzuli egin beharko da, Diru-Laguntzei buruzko Lege Orokorrean ezarritako baldintzetan. Xedea ez da beteko, nolanahi ere, ondasuna besterentzen bada edo ondasuna baimenik gabe kargatzen bada. Horiek horrela, ondasuna, itzuli beharrekoa ordaintzeko obligazioari lotuta geratuko da, jabea edozein dela ere. Hori ez da gertatuko, jabea erregistroko fede publikoak babestutako hirugarrengo bat bada, ondasunak fede onez eta titulu zuzenez eskuratu zirela justifikatzen badira, edo inskriba ez daitezkeen ondasun higigarriak merkataritza edo industria establezimendu batean eskuratu zirela justifikatzen bada.\n5. Honako kasu hauetan ez da aurreko 4. paragrafoan zehaztutako xedearen bete beharra bete gabekotzat joko:\na) Erregistro publiko batean inskriba ezin daitezkeen ondasunak badira, eta antzeko baldintzetan, diru-laguntzaren xedea betetzeko erabil daitezkeen beste ondasun batzuekin ordezkatzen badira, eta erabilera hori ezarritako epea bukatu arte mantentzen bada; baldin eta diru-laguntza ematen duen Administrazioak ordezkapen horretarako baimena ematen badu.\nb) Erregistro publikoren batean inskriba daitezkeen ondasunak badira, xedea aldatzeko, ondasuna besterentzeko edo kargatzeko baimena diru-laguntza ematen duen Administrazioak ematen badu. Kasu honetan, eskuratzaileak ondasunen xedea bete beharko du gelditzen den aldirako, eta xedea betetzen ez badu, diru-laguntza itzuli beharko du.\n6. Amortizazio gastuak ere diruz lagun daitezkeenak izango dira, baldin eta honako baldintza hauek ematen badira:\na) Diru-laguntzak ondasunak erosteko lagungarri ez izatea.\nb) Amortizazioa guztiek onartutako kontabilitate arauen arabera kalkulatzea.\nc) Kostua diruz lagun daitekeen aldiari dagokiona soilik izatea.\n7. Finantza gastuak, aholkularitza juridiko edo finantzarioaren gastuak, notaritzako eta erregistroko gastuak, diruz lagundutako proiektua burutzeko adituen gastuak eta administrazioko gastu bereziak diruz lagun daitezkeenak izango dira, baldin eta diruz lagundutako jarduerarekin zuzeneko lotura badute, eta jarduera ongi prestatzeko edo burutzeko ezinbestekoak badira.\nHonako gastu hauek inola ere ezingo dira diruz lagundu:\na) Bankuko kontuetako interes zordunak.\nb) Interesak, gainkarguak, eta administrazio eta zigor arloko zehapenak.\nc) Prozedura judizialei dagozkien gastuak.\nd) Tokiko zergak, baldin eta legeak aurreikusitako zerga salbuespenak edo tokiko haziendarekiko zorrak gutxitzea suposatzen badute.\n8. Zergak ez dira diruz lagun daitezkeen gastuak izango, baldin eta diru-laguntzaren onuradunak zuzenean ordaintzen baditu. Honako gastu hauek inola ere ezingo dira diruz lagundu:\na) Zeharkako zergak, baldin eta horiek berreskuratzeko edo konpentsatzeko aukera badago.\nHain zuzen ere, Balio Erantsiaren Gaineko Zergari dagokionez, honako hauek baino ez dira izango diruz lagun daitezkeen gastuak: Onuradunak ordaindu eta gastu erreala dakarten zenbatekoak. Hau da, zenbateko hori, benetan, onuradunak ordaindutakoa izan beharko du, eta ez da kengarria izango; izan ere, kengarria izatekotan, onuradunak zerga berreskuratzeko aukera izango luke, eta onuradunak hori sinesgarritasun osoz justifikatu beharko luke.\nb) Errentaren gaineko zerga pertsonalak.\n9. Onuradunak diruz lagundutako jarduerari egotziko dizkio zeharkako kostuak, horri zentzuz dagokion zatian, eta guztiek onartutako kontabilitate printzipioen eta arauen arabera. Edonola ere, kostu horiek, benetan, jarduera burutzen den aldiari dagozkionak izan beharko dute.\n33. artikulua. Azpi-kontratazioa.\n1. Onuradun batek azpi-kontratu bat egiten duela uste izango da, diru-laguntzaren xede den jardueraren exekuzioa, osorik edo zatika, beste batzuekin hitzartzen badu. Kontzeptu honetatik kanpo geratuko dira, onuradunak diruz lagundutako jarduera berez egiteko egin behar dituen gastuak.\n2. Azpi-kontratuak egin ahal izango dira, baldin eta oinarri arautzaileetan, diru-laguntzen deialdian, hitzarmenean edo ebazpenean, berariaz, horretarako baimenik ematen ez bada. Oinarri arautzaileetan, deialdian, ebazpenean edo hitzarmenean zehaztuko da, gehienez ere, diruz lagundutako jardueraren zein portzentaje azpikontratatu ahal izango den beste batzuekin. Arestian aipatutakoetan ezer esaten ez bada, azpikontratatutako gehienezko portzentajea ezin izango da diru-laguntzaren zenbatekoaren ehuneko 50 baino gehiago.\nEzin izango dira azpikontratatu diruz lagundutako jardueraren kostua handitzen duten jarduerak, baldin eta horiek diruz lagundutako jarduerari balio erantsirik ematen ez badiote.\n3. Beste batzuekin azpikontratatutako jarduerak diru-laguntzaren ehuneko 20 gainditzen badu, eta 60.000 eurotik gorakoa bada, kontratua idatziz egin beharko da, eta Udal honek, aldez aurretik eta berariaz, kontratu hori egiteko baimena eman beharko du.\n4. Ezin izango da kontratu bat zatikatu, horren zenbatekoa gutxitzeko eta aurreko paragrafoan eskatutako baldintzak betetzeko obligaziorik ez izateko asmotan.\n5. Kontratistek onuradunarekiko betebeharrak baino ez dituzte izango. Onuradunak izango ditu Administrazioarekiko erantzukizun guztiak, diruz lagundutako jarduerari dagokionean.\n6. Arestiko paragrafoan aurreikusitakoa betetzeko, onuradunak izango dira, beste batzuekin hitzartutako jarduera betetzerakoan, oinarri arautzaileetan, deialdian, hitzarmenean edo ebazpenean, diruz lagun daitezkeen gastuen izaera eta zenbatekoa direla-eta, ezarri diren muga errespetatzeko ardura dutenak. Kontratistek laguntza eskaintzeko betebeharra bete beharko dute, baldintza horiek bete direla era egokian egiaztatu ahal izateko.\n7. Nolanahi ere, onuradunak ezin izango du diruz lagundutako jardueren exekuzio osoa edo partziala hitzartu jarraian zehaztuko direnekin:\na) Diru-Laguntzei buruzko 38/2003 Lege Orokorraren 13. artikuluan jasotako debekuren batean sartuta dauden pertsona edo erakundeekin.\nb) Kontratatu den jarduera egiteko beste zenbait diru-laguntza jaso duten pertsonekin edo erakundeekin.\nc) Operazio osoaren kostuaren portzentaje gisa definitutako ordainketetan diharduten bitartekariekin edo aholkulariekin, baldin eta ordainketa hori, egindako lanak edo eskainitako zerbitzuak duten merkatuko balioa dela eta, justifikatuta ez badago.\nd) Onuradunarekin zerikusia duten pertsonekin edo erakundeekin, honako gorabeheraren bat gertatu ezik:\n— Kontratazioa merkatuko baldintza normalen arabera egitea.\n— Aldez aurretik, diru-laguntza ematen duen organoaren baimena izatea.\ne) Deialdi eta programa berean, baldintzak betetzen ez dituztelako edo behar besteko balorazioa lortu ez dutelako, diru-laguntza lortu ez duten pertsona edo erakunde eskatzaileekin.\n34. artikulua. Diruz lagundutako jardueren finantzazioa.\n1. Oinarri arautzaileetan, diru-laguntzaren deialdian, hitzarmenean edo ebazpenean, diruz lagundutako jarduera betetzeko, zenbateko bat edo portzentaje bat norberaren dirutik ordaintzeko eskatu ahal izango da. Finantzazio horren zenbatekoa, jatorria eta aplikazioa justifikatu egin beharko dira.\n2. Oinarri arautzaileetan, diru-laguntzaren deialdian, hitzarmenean edo ebazpenean zehaztu egin beharko da, helburu bera betetzeko, beste diru-laguntza, laguntza, sarrera edo baliabide batzuk jasotzea bateragarria den ala ez. Horiek edozein Administraziok, erakundek edo pertsonak emandakoak izango dira. Hala ere, ondoko paragrafoan ezarritakoa bete beharko da.\n3. Diru-laguntzen zenbatekoak, bakarrik edo beste diru-laguntza, laguntza, sarrera edo baliabide batzuekin batera, inoiz ere ezin izango du gainditu diruz lagundutako jardueraren kostu osoa.\n4. Diru-laguntza emateko kontuan izandako baldintzaren bat aldatzen bada, eta nolanahi ere, oinarri arautzaileetan, deialdian, hitzarmenean edo ebazpenean baimendutako kasuetatik at, beste ekarpen batzuk lortzen badira, emakidaren ebazpena aldatu ahal izango da.\n5. Onuradunei emandako diruaren ondorioz sortutako finantza etekinak emandako diru-laguntzaren zenbatekoari gehituko zaizkio, eta era berean, diruz lagundutako jarduerari aplikatuko zaizkio, baldin eta diru-laguntzaren oinarri arautzaileetan edo deialdian kontrakorik ezartzen ez bada.\nAtal hau ezin izango da aplikatu onuraduna herri Administrazioren bat den kasuetan.\n6. oinarri espezifikoetan, deialdian, hitzarmenean edo ebazpenean horretarako bide ematen bada, aldaketak sartu ahal izango dira proiektuan, aurreikusi ez diren gorabeheren ondorioz. Kasu horretan, gestioa daraman Udal-sailak dagokion balorazioa egin aurretik, organo eskudunak aldaketa horiek onartu egin beharko ditu.\n7. Defizit erreala edo gastu errealak eskaera egin zen unean aurkeztu ziren aurrekontuetan zehaztutakoak baino txikiagoak badira, gorabehera hori kontuan izango da, azkenik, ordaindu beharreko kopurua proportzionalki gutxitzeko, aurrekontuko diru-kopuruen arabera zehaztu baitzen, hasiera batean, diru-laguntzaren zenbatekoa.\nII. KAPITULUA. ‑AURREKONTU GESTIOAREN PROZEDURA\n35. artikulua. Gastua onartzea.\n1. Diru-laguntzen deialdia edo diru-laguntzak zuzenean eman aurretik, nahiz emateko une berean, organo eskudunak gastua onartu beharko du, aurrekontuen arloan ezar daitekeen araudiarekin bat etorriz.\n2. Diru-laguntzak emateko edo hitzarmenak onartzeko ebazpena dela-eta, dagokion gastua onartzeko erabakia edo konpromisoa hartu beharko da.\n3. Aurreko aurrekontu aldiak metatu ahal izango dira, zuzenean ematen diren diru-laguntzak direnean.\n36. artikulua. Diru-laguntza ordaintzea.\n1. Diru-laguntzaren ordainketa egin aurretik, onuradunak diruz lagundutako jarduera, proiektua, helburua, edo jarrera aldaketa justifikatu beharko du, diru-laguntza arautzen duten Ordenantza honetan eta deialdian, hitzarmenean eta ebazpenean aurreikusitako baldintzen arabera.\nDiru-laguntza osoa edo diru-laguntzaren zati bat kobratzeko eskubidea galduko da, behar bezala justifikatzen ez bada, edo Diru-Laguntzei buruzko azaroaren 17ko 38/2003 Lege Orokorraren 37. artikuluan zehaztutako arrazoiren bat gertatzen bada:\n2. Salbuespen gisa, eta diru-laguntzaren izaerak horretarako bide ematen badu, konturako ordainketak egin ahal izango dira. Ordainketa horiek egiteko, baliteke ordainketa zatikatuak egin behar izatea. Horiek horrela, ordainketak diruz lagundutako jarduerak egin ahala egingo dira, eta aurkeztutako justifikazioarekin bat datorren zenbatekoa ordainduko da.\nSalbuespen gisa, ordainketa aurreratuak ere egin ahal izango dira. Horrela bada, justifikazioa egin aurretik dirua emango da, diru-laguntzaren baitan jasotako jarduerak aurrera eraman ahal izateko.\nHala konturako ordainketak, nola ordainketa aurreratuak diru-laguntzak arautzen dituzten oinarrietan, deialdian eta diru-laguntzak arautzen dituzten hitzarmenetan jaso beharko dira.\nOrdainketa aurreratuak egiten baldin badira, bermeak aurkezteko eskatu ahal izango da. Horretarako, indarrean dagoen legedian araututako gordailuak, abalak, kauzio-aseguruak edo berme pertsonalak eta solidarioak eta bermeen eskubide errealak aurkeztu ahal izango dira. Hori diru-laguntza bakoitza arautzen duten oinarrietan, deialdian edo hitzarmenean jaso beharko da. Berme horiek ezinbestean eratu beharko dira aurreratutako diruaren zenbatekoa 30.000 eurotik gorakoa bada, onuraduna Sektore Publikoa eratzen duen erakunde bat den kasuetan izan ezik.\n3. Nolanahi ere, ezin izango zaie onuradunei dirurik aurreratu, konkurtso deklarazioa eskatu badute; edozein prozeduratan kaudimengabe deklaratu badituzte; konkurtsoan sartuta badaude; esku-hartze judizialaren pean badaude; edo konkurtsoa sailkatzeko epaian ezarritako gaitasun-gabetze epea igaro gabe, Konkurtso Legearen arabera ezgaitu badituzte; kiebra egin dutela deklaratu badute; hartzekodunen konkurtsoan badaude; edozein prozeduratan kaudimengabe kobraezin deklaratu badituzte edo esku-hartze judizialaren pean badaude; kita eta espera edo ordainketa-etendura espedienteari hasiera eman badiote edo kiebra edo hartzekodunen konkurtsorako eskabide judiziala aurkeztu badute; baldin eta horiek indarrean dauden bitartean birgaitu ez badituzte.\n4. Onuradunak zerga betebeharrak edo Gizarte Segurantzarekiko betebeharrak betetzen ez dituen bitartean, edo itzulera egiteko jatorriaren ebazpenean zordun bada, ezin izango da diru-laguntza ordaindu.\nAurreko paragrafoan ezarritakoa ezin izango da aplikatu Elgoibarko Udalaren gizarte zerbitzuetako sistemaren bidez babestutako taldeetan sartuta dauden pertsona fisikoentzako diru-laguntzen kasuan.\n37. artikulua. Ordainketak atxikitzea.\n1. Behin diru-laguntza itzultzeko prozedurari hasiera ematea erabaki ostean, kautelazko neurri gisa, organo emaileak erabakia har dezake, pertsona onuradunari edo erakunde laguntzaileari ordaintzeke dauden zenbatekoak ordaintzeko aginduak eteteko. Dena dela, inola ere ezin izango da gainditu itzulera espedienteari hasiera emateko proposamenean edo ebazpenean zehaztutako zenbatekoa. Horri une horretara arte sortutako berandutza interesak gehituko zaizkio.\n2. Kautelazko neurri hori ezartzeko erabakia arrazoitutako ebazpenaren bidez hartu beharko da. Ebazpena interesdunari jakinaraziko zaio, eta bertan, aurkez daitezkeen errekurtsoen berri emango da.\n3. Edonola ere, bidezkoa izango da ordainketa etetea, ordaina jasotzea ezinezkoa izango dela aurreikusten duten arrazoizko zantzuak baldin badaude, edo ordaina jasotzea zapuzten bada, edo oso zaila gertatzen bada; eta bereziki, diru-laguntza jasotzen duen pertsonak bere ondasunak ezkutatzeko, kargatzeko edo hartzeko ekintzak egiten baditu.\n4. Aurreko kasu guztietan, ordainketak eteteko honako araubide juridiko hau jarraitu beharko da:\na) Etendurak proportzionala izan behar du lortu nahi den helburuarekiko, eta inola ere ez da atxikitzeko erabakia hartuko, konpontzeko zailak edo konponezinak diren eraginak sortu ahal baditu.\nb) Etendura mantendu egingo da itzulera espedienteari amaiera emango dion ebazpena eman arte. Atxikipenak ezin izango du gainditu tramitaziorako ezarriko den gehienezko epea, luzapenak barne.\nc) Arestian adierazitako paragrafoan ezarritakoaz gain, etendura bertan behera utziko da, sorrarazi duten gorabeherak desagertzen direnean, edo bestela, interesdunak, kautelazko neurri horren ordez, nahikotzat joko den bermea jartzeko proposamena egiten duenean.\nIII. KAPITULUA. DIRU-LAGUNTZAK JUSTIFIKATZEA\n38. artikulua. Diru-laguntzak justifikatzea.\n1. Diru-laguntza emateko egintzan ezarri ziren baldintzak bete direla eta aurreikusitako helburuak bete direla justifikatzeko, ordenantza honetan aurreikusitako baldintzak bete beharko dira, diru-laguntza arautzen duten oinarrietan, deialdian edo lankidetza hitzarmenean araubide espezifiko bat ezartzen den kasuetan izan ezik, eta diru-laguntzaren edukiarekin bateraezina ez bada.\n2. a) Justifikazioa diru-laguntza ematen duen organoaren aurrean egingo da. Diru-laguntzak justifikatzeko era oinarri arautzaileetan, diru-laguntzaren deialdian, hitzarmenean edo ebazpenean zehaztu beharko da, eta horretarako honako bideren bat jarraitu beharko da:\na) Egindako gastua justifikatzen duen kontua.\n— Gastuen frogagiriak erantsita.\n— Auditore-txostena erantsita.\nb) Gastua moduluka egiaztatzea.\nc) Kontabilitateko egoera orriak aurkeztea.\nOinarri arautzaileetan, deialdian, hitzarmenean edo ebazpenean erabili behar den justifikazio mota zehazten ez bada, kontu-arrazoiak emateko frogagiria aurkeztuko da.\n3. Hartzailearengan egoera jakin bat gertatzen delako, ematen diren diru-laguntzak justifikatzeko nahikoa izango da, zuzenbidean onar daitekeen edozein bitarteko erabiliz, egoera hori diru-laguntza eman aurretik existitzen zela egiaztatzea. Hala ere, hori horrela dela egiaztatzeko kontrolak ezarri ahal izango dira. Beraz, justifikazioa ez da izango diru-laguntza ematearen ondorioz sortzen den karga edo betebeharra; diru-laguntza emateko baldintza baizik.\n4. Diru-laguntza justifikatzeko obligazioa betetzen ez bada, edo diru-laguntza behar bezala justifikatzen ez bada, diru-laguntza itzuli egin beharko da, Diru-laguntzei buruzko Legearen 37. artikuluan ezarritakoaren arabera.\n39. artikulua. Diru-laguntza justifikatzea, egindako gastuari buruzko kontuen arrazoiak ematearen bidez.\n1. Kontu-arrazoiak emate bidezko justifikazioa diru-laguntza ematen duen organoaren aurrean egin behar da, eta onuradunak edo erakunde laguntzaileak ezinbestean bete beharreko egintza da. Horretarako, izandako gastu eta sarrera guztiak justifikatu beharko dira (urte jakin bateko jarduerak egiteko diru-laguntzen kasuan), edo bestela, diruz lagundutako jarduera zein programa berezi baten ondorioz egindako gastu guztiak. Hau da, ez dira justifikatuko diru-laguntzaren zenbatekoa bete arteko gastuak bakarrik (diru-laguntza jarduera edo programa jakin bat burutzeko eman bada). Justifikazioa aitorpena egiten duenaren erantzukizunpean egingo da, eta horretarako, gastuaren zuzeneko frogagiriak aurkeztu beharko dira. Gastuak fakturen bidez eta fakturen pareko froga-balioa duten gainerako agirien bidez egiztatuko dira. Agiri horiek balioa izango dute trafiko juridikoan, edo bestela, efikazia administratiboa; eta horien bitartez, diru-laguntzaren xedea bete dela egiaztatu ahal izango da.\n2. Kontu-arrazoiak ematearen bidezko justifikazioa ondoren aipatuko diren agiriek osatuko dute:\na) Diru-laguntzaren bidez burutu den jarduerari buruzko Jarduera Txostena. Diru-laguntzarekin finantzatu eta egin diren jardueren deklarazio zehatza egin beharko da, eta kostua ere adierazi beharko da.\nMemoriaren edukia, gutxienez, honakoa izango da:\n— Programaren edo proiektuaren izena.\n— Diru-laguntza zein helbururekin eman zen, aurkeztutako aurrekontuaren eta proiektuaren arabera.\n— Burututako jarduerak, proposatutako helburuen eta lortutako emaitzen azalpena.\n— Jarduera edo proiektua bideratzerako orduan egindako aldaketak.\n— Finantzabideen azalpena: Diru-laguntzarekin finantzatu diren jardueren azalpena eta kostua. Norberaren diruarekin edo beste diru-laguntza batzuekin finantzatutako jardueren deskribapena eta kostua.\nb) Egindako jardueren kostua justifikatuko duen Memoria Ekonomikoa. Bertan, gutxienez, honako dokumentazio hau jaso beharko da:\n— Diruz lagundutako jarduerei dagozkien sarreren eta gastuen balantze laburtua, erakundeko Idazkariak sinatua, eta behar duen zigiluarekin.\n— Egindako gastuen eta lortutako sarreren zerrenda, hurrenez hurren sailkatua eta zenbatua, kontzeptuka sailkatua eta kopuruak guztira adierazita. Gastuen zerrendan honako hauek jasoko dira:\n— Merkataritzako trafiko juridikoaren pareko froga-balioa duten fakturak edo agiriak edo efikazia administratiboa dutenak. Horiek goiko paragrafoan aipatutako zerrendan jasoko dira, eta hala badagokio, ordainketa egiaztatzeko dokumentazioan. Dokumentu horiek fotokopiatu egingo dira, eta gestio-zerbitzuak konpultsatutakoak eta ontzat emandakoak utziko dira. Originalak interesdunei itzuliko zaizkie. Dokumentu horien jatorrizkoak edo konpultsatutako kopiak gordeta geldituko dira onuradun den erakundean, gutxienez, lau urteko epean.\n— Diruz lagundutako jarduera finantzatu duten sarreren edo diru-laguntzen egiaztapen zehatza. Horien zenbatekoa eta jatorria zehaztu egin beharko da, baita diru horiek diruz lagundutako jardueretarako erabili direla ere.\nAurrekoaz gain, gastuei dagokienez, honako baldintza hauek bete beharko dira:\n— Fakturak jaulkitzen dituen erakunderen bat BEZ ordaintzetik salbuetsita badago, organo eskudunak egindako egiaztagiria aurkeztu beharko da, benetan zein salbuespen dagokion egiaztatzeko.\n— Pertsonal gastuak soldaten kostu gisa egiaztatu ahal izateko, lan kontratuen kopiak, hartzaileek sinatutako eta ordaindutako nominak edo, hala badagokio, bankuko ordainagiria. Gizarte Segurantzarekiko kotizazioei dagozkien frogagiriak ere aurkeztu beharko dira.\n— Hartzekodunei ordaindu zaiela egiaztatzeko honako hauek aurkeztuko dira: Bankuko zordunketa agiria, behar bezala sinatutako jaso agiria edo aurkeztutako fakturak ordainduta daudela egiaztatzen duen beste edozein agiri.\n40. artikulua. Ondasun higiezinak erosteko erabili diren diru-laguntzak justifikatzea.\nAurreko artikuluan ezarritako kontu-arrazoien justifikazioaz gain, bertan zehaztutako frogagiriekin batera, tasatzaile independentearen egiaztagiria, kostuari eta merkatuko prezioari dagokiona, aurkeztu beharko da. Egiaztagiria behar bezala egiaztatuta eta dagokion erregistro ofizialean inskribatuta egon beharko da.\nEra berean, ondare eskualdaketen gaineko zergaren likidazioa aurkeztu beharko da. Bertan, erosketaren kopuruarekiko adostasuna adierazi beharko da.\n41. artikulua. Modulu bidezko justifikazioa.\n1. Modulu bidezko araubidea ezarri ahal izango da, diru-laguntzaren xedea dela-eta, unitatetan neur daitezkeen jardueren betetze maila egiaztatu behar baldin bada.\n2. Diru-laguntzak modulu bidez justifikatu ahal izateko, oinarri arautzaileetan, diru-laguntzaren deialdian edo lankidetza hitzarmenean, nahitaez, justifikatzeko era hori ezarri beharko da\nKasu horretan, oinarri arautzaileetan, deialdian, hitzarmenean edo ebazpenean, modulua osatuko duten unitateak, unitate bakoitzaren kostuak eta beharrezkoak diren gainerako baldintzak ezarriko dira.\n42. artikulua. Kontabilitateko egoera orrien bidezko justifikazioa.\nHelburu generikoetarako dirua ematen den kasuan (elkarte bat mantentzea, elkarte baten jardueren gestio generikoa), edo ustiapen defizitak estaltzeko ematen diren diru-laguntzen kasuan, nahikoa izango da kontuak edo finantza egoera-orriak aurkeztea. Bertan defizita ageri beharko da, edo diruz lagundu den jarduera edo programa zatika burutu dela jaso beharko da; onuradunari diru-laguntza ordaindu ahal izateko.\nOrdenantza hau dela-eta, honako hauek hartuko dira kontutzat edo finantza egoera-orritzat: Ofizialak direnak eta erakunde bakoitzari dagozkion organoek onartutakoak.\nEta hori, finantza kontrolaren funtzioa kontuan izan gabe edo, hala badagokio, auditoria pribatu bat eskatu gabe.\n43. artikulua. Erakunde laguntzaileek kudeatutako diru-laguntzak justifikatzea.\nErakunde laguntzaileek kudeatutako diru-laguntzak justifikatzeko, alde batetik, egiaztatu egin beharko da dagozkien diruak onuradunei eman zaizkiela; eta horretarako, diru-laguntza eman duen organoari onuradunek emandako frogagiria aurkeztu beharko zaio. Frogagirian adierazi egin beharko da onuradunek dirua zertarako erabili duten. Era berean, onuradunek dirua kobratzeko baldintzak betetzen dituztela justifikatu beharko dute, lankidetza hitzarmenean ezarritakoaren arabera.\nErakunde laguntzaileak, halaber, obligazioa izango du, Udalaren funtsen gestioa dela eta, diru-laguntza ematen duen organoak erabakitzen dituen egiaztapen jarduerak onartzeko. Horretaz gain, egiaztapenerako eta finantza kontrolerako egiten diren jarduera guztiak onartu beharko ditu, eta jarduera horien baitan eskatzen zaion informazio guztia emango du.\n44. artikulua. Justifikatzeko epea.\nOinarri arautzaileetan, diru-laguntzaren deialdian, eta hala badagokio, lankidetza hitzarmenean edo ebazpenean diru-laguntzen justifikazioa egiteko epearen berri emango da.\nOinarri arautzaileetan, deialdian, hitzarmenean edo ebazpenean diru-laguntza justifikatzeko epea zehazten ez baldin bada, gehienez ere, hiru hilabeteko epea ezarriko da jarduera burutzeko epea bukatzen denetik hasita.\n45. artikulua. Justifikatzeko obligazioa ez betetzearen ondorioak.\nDiru-laguntza justifikatzeko obligazioa betetzen ez bada, edo justifikazioa behar bezala egiten ez bada, diru-laguntza osorik edo diru-laguntzaren zati bat itzuli beharko da, ez betetzea zer nolakoa izan den eta gainerako gorabeherak kontuan izanda.\n46. artikulua. Diru-laguntzak egiaztatzea.\n1. Diru-laguntza justifikatzeko dokumentazioa epe barruan aurkeztu ostean, oinarri arautzaileek, deialdiak, hitzarmenak eta ebazpenak aurreikusitako lekuan, eta Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legean ezarritakoa betetzeko, honako jarduera hauek egingo dira:\n1.— Kudeaketa zerbitzuak egiaztapen materiala egingo du, aurkeztutako dokumentazioak, Ordenantza honetan, oinarri arautzaileetan, diru-laguntzaren deialdian, lankidetza hitzarmenean eta ebazpenean jasotako baldintzak betetzen dituela frogatzeko.\n2.— Kudeaketaz arduratzen den Udal arloak bere adostasuna adierazi beharko du, eta hala badagokio, txostena egin beharko du, ikuspuntu material batetik, diru-laguntzaren xedea bete dela egiaztatzeko.\nTxosten horretan Udalaren ekarpena zehaztu beharko da, eta hala badagokio, onuradunak izan dituen gainerako baliabideak ere bai. Onuradunak datu horiek aipatu beharko ditu jarduera memorian.\nAldi berean, txosten horretan, onuradunak gastuen eta sarreren justifikazioari buruzko balorazioa jaso beharko du.\n3.— Espediente osoa Udalaren Kontu-hartzailetzara bidali beharko da, dagokion fiskalizazio txostena egin dezan. Fiskalizazio honek aurretiazko jarduera mugatuaren eragina izango du, eta bertan, gainera, aurkeztutako justifikazioarekiko adostasun txostena badagoela egiaztatu beharko da.\n2. Justifikazio hori, behin fiskalizatu ostean, diru-laguntza eman zuen organo eskudunak onartu beharko du.\n3. Diru-laguntzetan, konturako ordainketak egiten diren kasuan, horiek zatikatutako ordainketatzat hartuko dira, aurkeztutako justifikazioaren pareko diru kopuruari dagokionean bakarrik. Justifikazio hori diru-laguntza osoa justifikatzeko aurreikusi den antzeko eran egin beharko da. Justifikazioa egiteko araudi honetan aurreikusitako baldintzak kontuan izango dira.\nI. KAPITULUA. DIRU-LAGUNTZAK ITZULTZEA\n47. artikulua. Diru-laguntzaren emakidari buruzko ebazpenaren baliogabetasuna.\n1. Emakidari buruzko ebazpena baliogabetzeko honako arrazoi hauek izango dira:\nHerri Administrazioen Araubideari eta Administrazio Prozedura Erkideari buruzko azaroaren 26ko 30/1992 Legearen 62.1 artikuluan adierazitakoak.\nKrediturik ez egotea, edo kreditua nahikoa ez izatea; Aurrekontuei Buruzko Lege Orokorraren 60. artikuluan ezarritakoaren eta aurrekontuaren arloko gainerako araudiaren arabera.\n2. Emakidari buruzko ebazpena deuseztatzeko arrazoiak izango dira antolamendu juridikoan egiten diren gainerako arau-hausteak, eta bereziki, Diru-laguntzei buruzko Lege Orokorrean jasotako arauen hausteak, aldez aurretik aipatutako 30/1992 Legearen 63. artikuluan xedatutakoaren arabera.\n3. Emakida egintza aurreko paragrafoetan aipatutako kasuren batean sartzen baldin bada, organo emaileak emakida ofizioz berraztertuko du edo, hala badagokio, emakida kaltegarritzat joko du, eta ondoren, inpugnatu egingo du, Herri Administrazioen Araubideari eta Administrazio Prozedura Erkideari buruzko azaroaren 26ko 30/1992 Legearen 102 eta 103 artikuluetan ezarritakoaren arabera.\n4. Emakida deuseztatzeko aitorpen judiziala edo administratiboa egiten bada, jasotako diru-kopuruak itzuli egin beharko dira.\n5. Ez da bidezkoa izango emakida egintza ofizioz berraztertzea, ondoren aipatuko den artikuluan jasotako itzultzeko arrazoiren bat gertatzen bada.\n48. artikulua. Ordainketak itzultzeko eta atxikitzeko arrazoiak.\n1. Jarraian zehaztuko diren kasuetan, jasotako diru-kopuru osoa edo jasotakoaren zati bat itzuli beharko da. Horretaz gain, diru-laguntza eman den unetik, diru-laguntza itzultzea bidezkoa dela erabakitzen den egunera arte sortu diren berandutza interesak eskatu ahal izango dira:\na) Diru-laguntza lortzeko, eskatutako baldintzak faltsutu badira, edo diru-laguntza eskuratzea ezinezkoa egingo luketen baldintzak ezkutatzen badira.\nb) Diru-laguntzaren emakidan ezarritako helburua, jarduera edo proiektua betetzen ez badira, edo diru-laguntzaren emakidaren oinarrian jasotzen den jarrera ez hartzen ez bada.\nc) Justifikatzeko obligazioa ez betetzea edo behar bezala ez justifikatzea.\nd) Finantza egoera konprobatzeko eta kontrolatzeko jarduerei aurka egitea, horiek ez egiteko aitzakiak jartzea edo horiei uko egitea. Era berean, kontabilitatea eramateko, erregistroan inskribatzeko eta dokumentuak gordetzeko obligazioak ez betetzea, baldin eta horren ondorioz, jasotako diruak nola erabili diren egiaztatzea ezinezkoa bada. Diruz lagundutako jardueren xedea, benetakotasuna eta erregulartasuna ez betetzea, edo jasotako diru-laguntzarekin batera, edozein Administraziok edo erakunde publiko edo pribatuk emandako diru-laguntzak jasotzea.\ne) Administrazioak onuradunei edo erakunde laguntzaileei ezarritako obligazioak eta beraiek hartutako konpromisoak ez betetzea, baldin eta diru-laguntza emateko erabakia oinarritzen duten helburuak lortzeko, jarduerak egiteko, proiektua burutzeko edo jarrera hartzeko moduari eragiten badiete.\nf) Administrazioak onuradunei edo erakunde laguntzaileei ezarritako obligazioak, eta emandako diru-laguntzaren ondorioz, beraiek hartutako konpromisoak, arestian aipatu ez direnak, ez betetzea, baldin eta jasotako dirua zertan erabili den egiaztatzea ezinezkoa bada; edo diru-laguntza emateko erabakia oinarritzen duten helburuak lortu, jarduerak egin, proiektua burutu edo jarrera hartu den ala ez egiaztatzea ezinezkoa bada; edo jasotako diru-laguntzarekin batera, helburu berberarekin, edozein Administrazioren edo erakunde publiko edo pribaturen baten diru-laguntza, laguntza, sarrera edo bitartekoren bat eskuratu bada.\ng) Udal honek diruz lagundu dituen jardueraren publizitaterako eta dokumentazioaren zabalkunderako jarri diren neurriak betetzeko obligazioa ez betetzea, betiere, baldintza hori ezarri den ustezkoetan.\nh) Diru-Laguntzei buruzko Lege Orokorrean aurreikusitako gainerako ustezkoetan.\n2. Onuradunaren, edo hala badagokio, erakunde laguntzailearen betetze maila, hein handi batean, betetze-maila osora hurbiltzen bada, eta onuradunak nahiz erakunde laguntzaileak, inolako zalantzarik gabe, beraien konpromisoak betetzeko joera dutela egiaztatzen baldin bada, itzuli beharreko zenbatekoa zehazteko, proportzionaltasunaren irizpidea aplikatuko da. Horrela bada, onuradunak, diruz lagundutako betetze mailaren portzentajearen parekoa den diru-laguntzaren portzentajea jasoko du. Erabaki hori organo emaileak hartuko du, dagokion espedienteari hasiera eman ondoren.\n3. Era berean, diru-laguntza, laguntza, sarrera edo baliabide bat baino gehiago jasotzen bada, eta horiek diruz lagundutako jardueraren kostua gainditzen badute, diruz lagundutako jardueraren kostuaren gainetik eskuratutako zenbatekoa itzuli beharko da. Horretaz gain, dagokion berandutza interesa eskatuko da.\n4. Diru-laguntza ordaindu den egunetik diru-laguntza itzultzeko erabakia hartzen den egunera arteko berandutza interesa eskatuko da. Ezar daitekeen berandutza interesa diruaren interes legala izango da, diru-laguntza ordaintzen den egunean indarrean dagoena, eta ehuneko 25 gehituta; urte bakoitzerako Estatuko Aurrekontuen Legeak beste interes bat ezarri ezean.\n5. Ez dira diru-laguntzak itzuli behar izango, dagozkion justifikazioak epez kanpo aurkezte hutsagatik; betiere, emandako epea bukatu eta sei hilabete igaro ez badira; hala ere, ezin izango dira diru-laguntzak jaso dagozkion justifikazioak aurkezten ez diren artean.\n49. artikulua. Itzuli beharreko kredituaren izaera.\n1. Itzuli beharreko zenbatekoak zuzenbide publikoko sarreratzat hartuko dira, eta horiek kobratzeko Aurrekontuei buruzko Lege Orokorrean aurreikusitakoa ezarriko da\n2. Jasotako zenbatekoa itzultzeaz gain, berandutza interesa ere eskatu ahal izango da. Ezar daitekeen berandutza interesa diruaren interes legala izango da, ehuneko 25 gehituta, urte bakoitzeko Estatuko Aurrekontu Orokorren Legeak beste interes bat ezarri ezean. Berandutza interesak diru-laguntza ordaindu zen unetik, diru-laguntza hori itzultzea erabakitzen den egunera arte ordaindu beharko dira.\n3. Diru-laguntzak itzultzeko eskaeren prozedurek izaera administratiboa izango dute beti.\n50. artikulua. Preskripzioa.\nLau urtera preskribituko da Administrazioak itzulera onartzeko edo zuritzeko duen eskubidea. Epea zenbatzeko eta preskripzioa eteteko, Aurrekontuei buruzko azaroaren 17ko 38/2003 Lege Orokorraren 39. artikuluan xedatutakoari jarraituko zaio.\n51. artikulua. Itzultzeko betebeharra dutenak.\n1. Onuradunek eta erakunde laguntzaileek, Aurrekontuei buruzko 38/2003 Lege Orokorraren 37. artikuluan aurreikusitako ustezkoetan, diru-laguntza osoa edo zati bat itzuli beharko dute. Horri berandutza interesak gehitu beharko dizkiote. Obligazio honetaz gain, hala badagokio, eska daitezkeen zigorrak ezarri ahal izango dira.\n2. Onuradunak, diruz lagundutako jarduerak egiteko konpromisoa hartu duelako, diru-laguntza itzultzeko obligazioa badu, Ordenantza honen 9. artikuluaren 2. atalean eta 3. atalaren 2. paragrafoan aipatutako pertsonen eta erakundeen kideek obligazio horren gaineko erantzukizun solidarioa izango dute.\nPertsona onuradunak jarduteko gaitasunik ez badu, horren ordezkari legalek diru-laguntza itzultzeko erantzukizun solidarioa izango dute.\n3. Honako hauek diru-laguntza itzultzeko erantzukizun subsidiarioa izango dute: Merkataritzako sozietateen administrariek edo beste pertsona juridiko batzuen lege-ordezkaritza dutenek, baldin eta pertsona horiek, beraien ardurapekoa izanik, hautsitako obligazioak betetzeko beharrezko egintzak egiten ez badituzte. Horiek bete gabeko obligazioak ahalbideratuko dituzten akordioak hartu beharko dituzte, edo horien menpekoena onartu beharko dute.\nEra berean, beraien jarduera eten duten pertsona juridikoen lege-ordezkaritza dutenek, nolanahi ere, pertsona horiek diru-laguntza itzultzeko duten obligazioaren gaineko erantzukizun subsidiarioa izango dute ezar daitezkeen lege- edo estatutu-xedapenen arabera.\n4. Indargabetutako eta likidatutako sozietateen edo erakundeen kasuan, diru-laguntza itzultzeko obligazioa oraindik bete ez bada, kapitalean partaidetza duten bazkide edo partaideengana igaroko da obligazio hori. Horiek obligazio horren gaineko erantzukizun solidarioa izango dute, esleitu zaien likidazio kuotari dagokion zenbatekoaren mugarekin.\n5. Diru-laguntza itzultzeko obligazioa duena hiltzen bada, itzultzeke dauden zenbatekoak ordaintzeko obligazioa bere kausadunengana igaroko da. Horretaz gain, hainbat ustezkotan, eta bereziki, herentzia inbentario-onuraren arabera onartu behar den ustezkoetan, aplika daitekeen zuzenbide zibilean ezarrita dagoena izango da kontuan.\nII. KAPITULUA. ‑DIRU-LAGUNTZA ITZULTZEKO PROZEDURA\n52. artikulua. Itzulketarako prozedura.\n1. Diru-laguntzak itzultzeko prozedura Herri Administrazioetako Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen VI. Tituluan jasotako xedapen orokorrei jarraiki arautuko da. Horretaz gain, Diru-Laguntzei buruzko azaroaren 17ko 38/2003 Legean ezarritako xedapen bereziak ere izango dira kontuan.\n2. Diru-laguntzak itzultzeko prozedura ofizioz hasiko da, organo eskudunak dagokion akordioa hartu ostean. Akordioa organoaren ekimenez edo Epaimahai Kalifikatzaileak, diru-laguntzaren emakida izapidetu duen Organoak edo Udalaren Osoko bilkurak hala eskatuta hartuko da. Era berean, salaketa baten ondorioz, edo Kontu-hartzailetzak nahiz funtzio hori ematen zaion organoak egindako kontrol eta fiskalizazio txostenaren ondorioz ere hartu ahal izango da.\n3. Behin diru-laguntza itzultzeko prozedurari hasiera ematea erabaki ostean, kautelazko neurri gisa, organo emaileak erabakia har dezake, pertsona onuradunari edo erakunde laguntzaileari ordaintzeke dauden zenbatekoak ordaintzeko aginduak eteteko. Dena dela, inola ere ezin izango da gainditu itzulera espedienteari hasiera emateko proposamenean edo ebazpenean zehaztutako zenbatekoa. Horri une horretara arte sortutako berandutza interesak gehituko zaizkio.\nKautelazko neurri hori ezartzeko erabakia arrazoitutako ebazpenaren bidez hartu beharko da. Ebazpena interesdunari jakinaraziko zaio, eta bertan, aurkez daitezkeen errekurtsoen berri emango da.\nHorrela bada, bidezkoa izango da ordainketa etetea, ordaina jasotzea ezinezkoa izango dela aurreikusten duten arrazoizko zantzuak baldin badaude, edo ordaina jasotzea zapuzten bada edo ordaina jasotzea oso zaila gertatzen bada, eta bereziki, diru-laguntza jasotzen duen pertsonak bere ondasunak ezkutatzeko, kargatzeko edo erabiltzeko ekintzak egiten baditu.\nAurreko kasu guztietan, ordainketak eteteko honako araubide juridiko hau jarraitu beharko da:\na) Proportzionala izan behar du lortu nahi den helburuarekiko, eta inola ere ez da atxikitzeko erabakia hartuko, konpontzeko zailak edo konponezinak diren eraginak sortu ahal baditu.\nb) Etendura mantendu egingo da espedienteari amaiera emango dion ebazpena eman arte. Atxikipenak ezin izango du gainditu tramitaziorako ezarriko den gehienezko epea, luzapenak barne.\nc) Arestian adierazitako paragrafoan ezarritakoaz gain, etendura utzi egin beharko da hori sorrarazi duten gorabeherak desagertzen direnean, edo bestela, interesdunak, kautelazko neurri horren ordez, nahikotzat joko den bermea jartzeko proposamena egiten duenean.\n4. Prozedura tramitatzerako orduan, une oro, interesdunak entzunaldia egiteko duen eskubidea bermatuko da. Onuradunari jakinarazi egin beharko zaio prozedurari hasiera eman zaiola. Honek 15 eguneko epea izango du, jakinarazpena jasotzen duenetik hasita, bere eskubideak babesteko egoki irizten diona alegatzeko edo edozein motatako dokumentazioa aurkezteko. Jakinarazpena posta zertifikatu bidez egingo da, eta eskabidean jarritako helbidera bidaliko da. Jakinarazpena ematea ezinezkoa bada, edo jakinarazpena emateko bi saiakera egiten badira, ebazpena, akordioa edo dekretua argitaratuko da Udaletxeko iragarki taulan, hamar egunez. Epe hori igaro ondoren, jakinarazitzat emango da prozedurari hasiera eman zaiola, eta alegazioak edo dokumentuak aurkezteko eman den hamar eguneko epea abian jarriko da.\n5. Aurkeztutako alegazioak edo dokumentuak aurkeztu eta gero; edo emandako epea igarota, alegaziorik edo dokumenturik aurkeztu ez bada, organo emaileak dekretu, akordio edo ebazpen bat emango du, administrazio bideari amaiera ematen diona. Bertan egoki irizten diona aginduko du.\n6. Organo emaileak eskumena izango du diru-laguntza itzultzeko prozedura ebazteko. Ebazpena emateko eta jakinarazteko epea, gehienez ere, 12 hilabetekoa izango da, hasiera emateko akordioa hartzen den egunetik aurrera. Epe hori eten edo luzatu ahal izango da Herri Administrazioetako Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen 42. artikuluaren 5 eta 6 ataletan aurreikusitakoaren arabera.\nEbazpena emateko epea bukatu, eta berariazko ebazpenik jakinarazi ez bada, prozedura iraungi egingo da. Dena dela, jarduerek prozedura bukatu arte jarraituko dute, eta epe hori bukatu arte, ez da egindako jardueren preskripzioa etengo.\n7. Diru-laguntza itzultzeko obligazioa dutenek, dagokion ebazpenean xedatuko denari jarraiki, jasotako zenbatekoa osorik edo jasotakoaren zati bat itzuli beharko dute. Horri berandutza interesak gehituko zaizkio. Obligazio honek ez du loturarik izango hala badagokio eska litezkeen zigorrekin.\nAzkenean onuradunak itzuli beharko duen zenbatekoa zehazteko, kontuan izan beharko dira obligazioak bete ez izana graduatzeko irizpideak. Arestian aipatutakoari dagokionez, irizpideek, nolanahi ere, proportzionaltasun printzipioa bete beharko dute.\n8. Diru-laguntza itzultzeko prozedurari buruzko ebazpenak amaiera emango dio administrazio bideari.\n53. artikulua. Finantza kontrolaren helburua.\n1. Udalak emandako diru-laguntzak direla eta, Kontu-hartzailetza Sailaren bitartez, emandako diru-laguntzen finantza-kontrola ezarriko zaie onuradunei, eta hala badagokio, erakunde laguntzaileei ere bai:\n2. Diru-laguntzen finantza-kontrolaren helburua izango da honako hau egiaztatzea:\na) Diru-laguntza modu egokian eta zuzenean lortu dela egiaztatzea.\nb) Onuradunek jasotako dirua gestionatu eta erabiltzearen ondorioz jarritako obligazioak bete dituztela.\nc) Diru-laguntza modu egokian eta zuzenean justifikatu dela egiaztatzea.\nd) Aurkeztu den justifikazioaren arabera, diru-laguntzarekin finantzatu diren jardueren benetakotasuna eta erregulartasuna.\ne) Diruz lagundutako jarduerak modu egokian eta zuzenean finantzatu direla; diru-laguntzen zenbatekoa, bakarrik edo beste diru-laguntza; laguntza, sarrera edo baliabide batzuekin batera, inola ere, diruz lagundutako jardueraren aurrekontua baino handiagoa izan ez dadin.\nf) Diruz lagundutako jardueraren finantzazioari; diru-laguntza era egokian eta zuzenean lortzeari; erabiltzeari; gozatzeari edo justifikatzeari; eta diru-laguntzaren bidez finantzatutako jardueren benetakotasunari edo erregulartasunari eragin diezaioketen gertaerak, gorabeherak edo egoerak gertatu diren ala ez.\n2. Arestiko paragrafoan adierazitakoa betetzeko, finantza-kontrola honako hauetaz osatuko da:\na) Kontabilitateko erregistroen, kontuen edo finantzako egoera-orrien eta horien euskarri den dokumentazioa aztertzea.\nb) Emandako diru-laguntzekin zerikusia duten edo diru-laguntzari eragin diezaioketen banakako jarduera zehatzak aztertzea.\nc) Elkarren arteko zerikusia duten edo emandako diru-laguntzei eragin diezaioketen hainbat ekintzaren arlo partzialak eta zehatzak egiaztatzea.\nd) Finantzatutako inbertsioen egiaztatze materiala.\ne) Kasu bakoitzerako diru-laguntza arautzen duen araudian, lankidetza hitzarmenean, edo hala badagokio, emakidaren ebazpenean ezarritakoaren arabera, kontrolerako burutu beharreko jarduera zehatzak.\nf) Diruz lagundutako jardueren ezaugarri bereziak kontuan izanik, beharrezkoak diren bestelako egiaztapenak.\n3. Onuradunak, eta hala badagokio, erakunde laguntzaileak kontrolerako araubide honen pean geratuko dira. Laguntza eskaintzeko, eta organo eskudunak funtzio horiek betetzerakoan eskatzen duen dokumentazio guztia emateko obligazioa izango dute, baldin eta dokumentazio hori Administrazio honen esku ez badago. Hori dela eta, bere langileek Diru-Laguntzei buruzko azaroaren 17ko 38/2003 Lege Orokorrean aurreikusitako ahalmenak eta betebeharrak izango dituzte.\nObligazio hau betetzeari ezetz esaten bazaio, uste izango da kontrol jarduerak egiteko zailtasunak, aitzakiak eta oztopoak jartzen direla, edo kontrol jarduerak egiteari ezetz esaten diotela. Hori diru-laguntza itzultzeko arrazoia izan daiteke, ordenantza honetan aurreikusitako eraginak betetzeko. Horretaz gain, bidezkoa bada, dagozkion zigorrak jarriko dira.\n4. Finantza-kontrolak onuradunekin bat egin duten pertsona fisikoei edo juridikoei eragin ahal izango die, baita helburuak betetzeko, jarduerak egiteko, proiektuak burutzeko edo jarrerak hartzeko interesa erakutsi ahal izan duen beste edozein pertsonari ere.\n54. artikulua. Lankidetzarako obligazioa.\n1. Onuradunek edo diru-laguntzaren xedearekin edo justifikazioarekin zerikusia duten gainerakoek kontrolerako laguntza eskaini beharko dute, eta Kontu-hartzailetza Sailak, berari dagozkion kontrol funtzioak betetzerakoan, eskatzen dizkien dokumentu guztiak eman beharko dituzte. Horrela bada, Kontu-hartzailetzak honako eskumen hauek izango ditu:\na) Egiaztatu nahi den dokumentazioa oztoporik gabe lortzea, baita euskarri informatikoetan dauden programak eta fitxategiak ere.\nb) Diruz lagundutako jarduera burutzen den negozio-lokaletara eta gainerako establezimendu edo lekuetara sartzeko oztoporik ez izatea, edo diru-laguntzaren kontura finantzatutako jardueren benetakotasuna eta erregulartasuna egiaztatzeko aukera izatea.\nc) Fakturen, fakturen baliokideen, fakturen ordezkoen eta jarduerei buruzko beste edozein agiriren kopiak lortzea, edo agiri horiek atxikitzea; baldin eta diru-laguntza modu okerrean lortu, gozatu edo erabili deneko zantzuak baldin badaude.\nd) Diru-laguntza kobratzeko erabili ahal izan diren edo dirua eskuratzeko erabili diren bankuko kontuen gaineko informazioa oztoporik gabe lortzea.\n2. Obligazio hau betetzeari ezetz esaten bazaio, uste izango da kontrol jarduerak egiteko zailtasunak, aitzakiak eta oztopoak jartzen direla. Hori diru-laguntza itzultzeko arrazoia izan daiteke, ordenantza honetan aurreikusitako eraginak betetzeko. Horretaz gain, bidezkoa bada, dagozkion zigorrak jarriko dira.\n55. artikulua. Finantza kontrolerako prozedura.\n1. Udalak eta bere ardurapeko Autonomiadun Erakundeek emandako diru-laguntzen finantza-kontrola egiteko eskumena Udaleko Kontu-hartzailetzaren esku egongo da.\n2. Onuradunei, eta hala badagokio, erakunde laguntzaileen gaineko finantza-kontrolerako jarduerei hasiera emateko, jakinarazpena bidaliko zaie horiei. Bertan, burutuko diren jardueren izaera eta eragina; hasiera batean, Udaleko Kontu-hartzailetzaren esku jarri behar den dokumentazioa eta beharrezkoak diren gainontzeko elementuak jakinaraziko dira. Onuradunei, eta hala badagokio, erakunde laguntzaileei jardueren baitan izango dituzten eskubideen eta obligazioen berri eman beharko zaie, jarduerei hasiera ematen zaienean.\n3. Jarduera hauek, gehienez ere, 12 hilabeteko epean bukatu beharko dira, jarduerei hasiera eman zaiela jakinarazten denetik hasita.\n4. Onuradunen, eta hala badagokio, erakunde laguntzaileen gaineko finantza-kontrolerako jarduerei amaiera emateko, agerian geratu diren ekintzak eta horietatik atera daitezkeen ondorioak jasotzen dituzten txostenak egingo dira.\n5. Txostenak kontrolpean jarri diren onuradunei edo erakunde laguntzaileei jakinaraziko zaizkie. Txostenaren kopia bat bidaliko da diru-laguntzaren gestioaz arduratzen den, edo hala badagokio, diru-laguntza eman zuen Udalaren sailera edo Autonomiadun Erakundera. Bidezkoa bada, itzulera espedienteei eta zigor espedienteei hasiera eman behar zaiela adieraziko da.\n6. Udaleko Kontu-hartzailetzak egindako txostenean aipatzen bada bidezkoa dela diru-laguntza osoa edo diru-laguntzaren zati bat itzultzea, organo emaileak, txosten hori oinarritzat hartuta, eta hilabeteko epean, itzulera-espedienteari hasiera emateko akordioa hartu beharko du. Era berean interesatuari hori jakinaraziko dio. Interesatuak 15 eguneko epea izango du, bere defentsarako egokitzat jotzen duen guztia alegatzeko.\nDIRU-LAGUNTZEN ARLOKO ARAU-HAUSTEAK ETA ZIGORRAK. ZIGORTZEKO PROZEDURA\nI. KAPITULUA. ADMINISTRAZIOKO ARAU-HAUSTEAK\n56. artikulua. Arau-hauste kontzeptua.\nDiru Laguntzei buruzko azaroaren 17ko 38/2003 Lege Orokorraren 56, 57 eta 58. artikuluetan, eta Ordenantza honetan zehaztutako ekintzak eta hutsegiteak diru-laguntzen arloko administrazioko arau-hausteak izango dira. Eta axolagabekeria hutsa badira ere, zigortzeko modukoak izango dira.\n57. artikulua. Erantzuleak.\n1. Diru-laguntzen arloan, administrazioko arau-hausteen erantzule izango dira, ekintza edo hutsegiteren baten ondorioz, arau-hauste gisa zehaztutako ustezkoetan erortzen diren pertsona fisikoak edo juridikoak, publikoak edo pribatuak, eta bereziki honako hauek:\na) Diru-laguntzen onuradunak, diruz lagundutako jardueraren bat betetzeko konpromisoa hartu dutenak.\nb) Erakunde laguntzaileak.\nc) Diru-laguntzen onuradunen lege-ordezkaria, baldin eta onuradunek jarduteko gaitasunik ez badute.\nDiru-laguntzaren xedearekin edo justifikazioarekin zerikusia duten pertsonak edo erakundeak, Diru Laguntzei Buruzko Lege Orokorraren 46. artikuluan xedatutakoa betetzeko, laguntza eskaintzeko eta eskatzen zaien dokumentazio guztia emateko obligazioa dutenak.\n2. Ondasun-erkidegoen kasuan, edo beste edozein motatako unitate ekonomikoen edo banatutako ondarearen kasuan, diruzko zigorraren gaineko erantzukizun solidarioa izango dute erakundeetako kideek, partaideek edo titularkideek.\n3. Merkataritzako sozietateen administrariek edo beste hainbat pertsona juridikoren gaineko lege-ordezkaritza dutenek diruzko zigorraren gaineko erantzukizun subsidiarioa izango dute, ezar daitezkeen lege- edo estatutu-xedapenen arabera; baldin eta, beraien ardurapekoak izanik, hautsitako obligazioak betetzeko beharrezko egintzak egiten ez badituzte, hausteak betetzeko beharrezkoak diren akordioak hartzen ez badituzte, edo horien menpekoek hartutakoak onartzen ez badituzte.\n4. Indargabetutako eta likidatutako sozietateen edo erakundeen kasuan, legeak bazkideen, partaideen edo titularkideen ondare-erantzukizuna mugatzen badu, betetzeke dauden zigorrak horiengana igaroko dira, eta erantzukizun solidarioa izango dute, esleitu zaien edo esleitu behar zitzaien likidazio kuotari dagokion zenbatekoaren mugarekin. Legeak erantzukizuna mugatu ez duen sozietateen edo erakundeen kasuan, betetzeke dauden zigorrak bazkide, partaide edo titularkideengana igaroko dira, eta horiek zigorra betetzeko erantzukizun solidarioa izango dute.\n58. artikulua. Erantzukizunetik salbuesteko ustezkoak.\nOrdenantza honetan zehaztutako ekintzen edo hutsegiteen ondorioz, ezin izango da administrazioko arau-hausteagatiko erantzukizunik eskatu.\na) Jarduteko gaitasunik ez dutenek egiten badituzte.\nb) Ezinbesteko arrazoiren bat gertatzen denean.\nc) Taldeko erabaki baten ondorio bada, botoa salbatu dutenak edo erabakia hartu zeneko bileran izan ez zirenak erantzukizunetik salbuetsita geldituko dira.\n59. artikulua. Zigorren jurisdikzioaren esparruan jarduerak batera gertatzea.\n1. Prozedura tramitatzerako orduan, agerian gelditzen bada pertsona onuraduna delitua izan daitekeen egintza edo hutsegiteren batean sartuta egon litekeela, Udalak erruduntasun-testigantza pasatuko dio eskumena duen jurisdikzioari; eta agintaritza judizialak epai judizial irmoa ematen ez duen bitartean, jarduerak artxibatzen edo amaitzen diren ez diren bitartean edo fiskaltzak espedientea itzultzen ez duen bitartean, zigor jarduera aurrera eramateari utziko dio.\n2. Hori dela eta, zigor-prozedura izapidetzen duen agintariak edo funtzionarioak, delitua egon daitekeelako arrazoizko zantzuak izan bezain laster, txosten arrazoitu bat egingo du, bere ustez, zantzu horiek gertatzeko zein arrazoi dauden esateko. Txosten hori espedienteari erantsiko dio, eta espediente osoaren testigantza bidaliko dio, behar bezala foliatuta eta koadernatuta, Guardiako Epaitegiari edo Fiskaltzari.\n3. Agintaritza judizialak zigorra jartzen badu, egintza berberengatik, ez da administrazio-zigorrik jarriko.\n4. Deliturik ez dagoela uste izanez gero, Administrazioak zigor-espedienteari hasiera emango dio edo espedientearekin jarraituko du, epaitegiek frogatutzat jo dituzten egintzak oinarritzat hartuta.\n60. artikulua. Arau-hausteen sailkapena.\nOrdenantza hau dela-eta, arau-hausteak arinak, larriak eta oso larriak izango dira.\n61. artikulua. Arau-hauste arinak.\nArau-hauste arina izango da Diru-Laguntzei buruzko azaroaren 17ko 38/2003 Legean, Ordenantza honetan eta diru-laguntzak arautzen dituzten oinarrietan jasotako obligazioak betetzen ez badira. Obligazio horiek ez betetzea ez da arau-hauste larria edo oso larria izango, eta ez da zigorra graduatzen duten elementua izango. Jarraian zehaztuko direnak, bereziki, arau-hauste arinak izango dira:\na) Jasotako diruari eman zaion erabilera justifikatzeko kontuak epez kanpo aurkeztea.\nb) Zuzenak edo osoak ez diren justifikazio-kontuak aurkeztea.\nc) Artikulu honen gainerako paragrafoetan berariaz zehaztuta egon ez arren, emandako diru-laguntzaren ondorio gisa onartzen diren betebehar formalak ez betetzea.\nd) Bereziki, kontabilitate edo erregistro arloko betebeharrak ez betetzea.\n1. Kontabilitatean eta legeak eskatutako erregistroetan operazioren bat zuzena ez izatea, edo operazio hori ez egitea.\n2. Kontabilitateaz, legeak ezarritako erregistroez, horien euskarri diren programa eta fitxategi informatikoez eta erabilitako kodifikazio sistemez arduratzeko edo horiek gordetzeko obligazioa ez betetzea.\n3. Jarduera eta ekitaldi ekonomiko berberetarako hainbat kontabilitate eramatea, eta horien ondorioz, erakundearen benetako egoera ekonomikoa zein den jakitea ezinezkoa izatea.\n4. Beraien izaeraren arabera, kontuak beraiena den esanahiarekin ez erabiltzea, eta horren ondorioz, diruz lagundutako jarduerak benetakoak izan direla egiaztatzeko zailtasunak izatea.\ne) Frogagiriak edo horien baliokideak diren dokumentuak erabiltzeko obligazioa ez betetzea.\nf) Finantza kontrolerako jarduerak egiteko zailtasunak, oztopoak edo aitzakiak jartzea, edo jarduera horiei ezetz esatea. Inguruabar hauek gertatzen direla uste izango da, diru-laguntzen arloko arau-hauste administratiboen erantzuleak, beharrezko jakinarazpenak jaso ondoren, hainbat jarduera egin baditu, Kontu-hartzailetza Sailak finantza-kontrolerako bete behar dituen funtzioak atzeratzeko, eragozteko edo oztopatzeko. Besteak beste, honako hauek izango dira zailtasunak, oztopoak edo aitzakiak jartzeko edo jarduera horiei ezetz esateko egintzak:\nDokumentuak, txostenak, aurrekariak, liburuak, erregistroak, fitxategiak, frogagiriak, programak, fitxategi informatikoak, sistema operatiboak, kontrol sistemak edo egiaztapenerako erabil daitekeen beste edozein datu ez ematea edo horiek aztertzen ez uztea.\nEskaeraren bati ez erantzutea.\nJustifikatutako arrazoirik izan ezean, adierazitako lekuan eta orduan ez agertzea.\nOnuradunak jasotako fondoak behar bezala justifikatzeko edo diruz lagundutako jardueraren benetakotasuna eta erregulartasuna justifikatzeko, froga-indizioak dauden negozio-lokaletara, gainerako establezimenduetara edo lekuetara sartzen ez uztea eta bertan egoten ez lagatzea.\nKontrola egiten ari diren langileak hertsatzea.\ng) Ordenantza honetan aipatutako pertsonek eta erakundeek laguntzeko duten obligazioa ez betetzea, baldin eta horren ondorioz, onuradunak emandako informazioa kontrastatzea ezinezkoa bada.\nh) Europako Erkidegoaren araudian, diru-laguntzen arloan, arau-hauste arin gisa zehaztuta dauden gainerako jokabideak.\ni) Erakunde laguntzaileek Diru-Laguntzei buruzko Lege Orokorraren 15. artikuluan ezarritako obligazioak, artikulu honetako gainerako ataletan berariaz aurreikusi gabekoak, ez betetzea.\n62. artikulua. Arau-hauste larriak.\nHonako jokabide hauek arau-hauste larriak izango dira:\na) Diru-laguntza eman duen organo eskudunari Ordenantza honetan aipatutako helburu berbererako diru-laguntzak, laguntza publikoak, sarrerak edo baliabideak lortu direla jakinarazteko obligazioa ez betetzea.\nb) Ezarritako baldintzak ez betetzea, eta diru-laguntza ematerako orduan ezarri ziren xedeak nabarmen aldatzea.\nc) Justifikazioa aurkezteko epea igaro ondoren, jasotako diruak nola erabili diren ez justifikatzea.\nd) Erakunde laguntzaile izaera lortzeko, diru-laguntzaren oinarri arautzaileetan eskatutako baldintzak faltsutzea, edo diru-laguntza oztopatuko zuketenak ezkutatzea.\ne) Erakunde laguntzaileak, hala badagokio, diru-laguntzak emateko erabakigarriak izan diren baldintzen eraginkortasuna egiaztatzeko eta baldintza horiek bete direla egiaztatzeko obligazioa ez betetzea.\nh) Europako Erkidegoaren araudian, diru-laguntzen arloan, arau-hauste larri gisa zehaztuta dauden gainerako jokabideak.\n63. artikulua. Arau-hauste oso larriak.\nHonako jokabide hauek arau-hauste oso larriak izango dira:\na) Diru-laguntza lortzeko, eskatutako baldintzak faltsutu badira, edo diru-laguntza eskuratzea ezinezkoa egingo luketen baldintzak ezkutatzea.\nb) Jasotako zenbateko osoa edo zenbatekoaren zati bat, diru-laguntza ematerakoan ezarri ziren xedeetarako ez erabiltzea.\nc) Diru-Laguntzei buruzko Lege Orokorraren 14. artikuluko 1. atalaren c) paragrafoan eta 15. artikuluko 1. atalaren d) paragrafoan aurreikusitako kontrol-jarduerei zailtasunak jartzea, horiek ez egiteko aitzakiak jartzea edo horiek eragoztea; baldin eta horren ondorioz, ezinezkoa bada jasotako dirua zertan erabili den, diruz lagundutako jardueren xedea, benetakotasuna eta erregulartasuna bete diren edo helburu berbererako erakunde publiko eta pribatuetako, estatuko, Europako Erkidegoko edo nazioarteko erakundeetako diru-laguntzak, laguntzak, sarrerak edo baliabideak jaso diren egiaztatzea.\nd) Hala erabakitzen denean, erakunde laguntzaileek onuradunei jasotako diruak ez ematea, diru-laguntza arautzen duten oinarrietan edo deialdian aurreikusitako irizpideen arabera.\ne) Europako Erkidegoaren araudian, diru-laguntzen arloan, arau-hauste larri gisa zehaztuta dauden gainerako jokabideak.\nII. KAPITULUA. ZIGORRAK\n64. artikulua. Zigor motak.\n1. Diru-laguntzen arloko arau-hausteak zehatzeko diruzko zigorrak jarriko dira, eta hala dagokionean, diruzkoak ez diren zigorrak ere jarriko dira.\n2. Diruzko zigorrak isun finkoak edo proportzionalak izango dira. Diruzko zigor proportzionala behar ez bezala lortu, aplikatu edo justifikatu den zenbatekoari ezarriko zaio.\nIsun finkoak 75 eta 6.000 euro artekoak izango dira, eta isun proportzionalak, behar ez bezala lortu, aplikatu edo justifikatu den zenbatekoaren pareko kopurua eta halako hiru artekoak. Erakunde laguntzaileen kasuan, behar ez bezala aplikatutako edo justifikatutako diruei ezarriko zaie.\nDiruzko isunak ez du Ordenantza honetan aipatutako itzultzeko obligazioarekin loturarik izango, eta isuna kobratu ahal izateko, Gipuzkoako Lurralde Historikoko Tokiko Administrazioan indarrean dagoen araudian, zuzenbide publikoko sarrerak kobratzeko aurreikusita dagoen araubide juridikoa aplikatu ahal izango da.\n3. Hona hemen arau-hauste larrien edo arau-hauste oso larrien kasuan ezarri ahal izango diren diruzkoak ez diren isunak:\na) Gehienez ere bost urteko eperako, Elgoibarko Udalaren, bere ardurapeko Autonomiadun Erakundeen eta Udalaren menpeko gainerako erakunde publikoen diru-laguntzak, laguntzak eta bermeak jasotzeko aukera galtzea.\nb) Gehienez ere bost urteko eperako, Ordenantza honetan araututako diru-laguntzei dagokienean, erakunde laguntzaile gisa jarduteko aukera galtzea.\nc) Gehienez ere bost urteko eperako, Elgoibarko Udalarekin, bere ardurapeko Autonomiadun Erakundeekin eta Udalaren menpeko gainerako erakunde publikoekin kontratuak egiteko debekua izatea.\nZigorrak mailakatu egingo dira, eta kasu bakoitzean, Diru-Laguntzei buruzko Lege Orokorraren 60. artikuluan jasotako inguruabarrei erreparatuko zaie.\nArau-hauste mota bakoitzari ezarriko zaien isunen zenbatekoak Diru-Laguntzei buruzko Lege Orokorraren 61, 62 eta 63. artikuluetan ezarritakoak izango dira.\n65. artikulua. Arau-hauste arinengatiko zigorrak.\n1. Arau-hauste arin bakoitzari 75 eta 900 euro arteko isuna ezarriko zaio, hurrengo atalean xedatutako kasuetan izan ezik.\n2. Jarraian zehaztutako arau-hausteei 150 eta 6.000 euro bitarteko isuna jarriko zaie:\na) Kontabilitatean eta legeak eskatutako erregistroetan operazioren bat edo operazio batzuk zuzenak ez izatea, edo operazio horiek ez egitea.\nb) Kontabilitatean eta legeak eskatutako erregistroak bideratzeko obligazioa ez betetzea.\nc) Jarduera berbererako hainbat kontabilitate eramatea, eta horien ondorioz, erakundearen benetako egoera ekonomikoa zein den jakitea ezinezkoa izatea.\nd) Beraien izaeraren arabera, kontuak berez duten esanahiarekin ez erabiltzea, eta horren ondorioz, diruz lagundutako jarduerak benetakoak izan direla egiaztatzeko zailtasunak izatea.\ne) Kontrol organoek eskatutako frogak eta dokumentuak ez ematea, edo horiek erakusteko eskatu eta ezetz esatea.\nf) Ordenantza honetan aipatutako pertsonek eta erakundeek laguntzeko duten obligazioa ez betetzea, eta diru-laguntzen finantza-kontrola egiteko funtzioak jaso dituzten organoei dokumentazioa ez ematea; baldin eta horren ondorioz, onuradunak emandako informazioa kontrastatzea ezinezkoa bada.\n66. artikulua. Arau-hauste larriengatiko isunak.\n1. Isun larriak zigortzeko diruzko isuna jarriko da. Isuna behar bezala lortu, aplikatu edo justifikatu ez den zenbatekoaren pareko kopuruan hasi eta kopurua bikoiztu artekoa izango da.\n2. Arau-hauste larriari dagokion kalte ekonomikoaren zenbatekoa emandako dirulaguntzaren ehuneko 50 baino handiagoa bada, eta 30.000 euroko diru-kopurua gainditzen badu, eta horretaz gain kontrol-jarduerak egiteko zailtasunak, ezezkoak edo oztopoak egon badira, edo iruzurrezko bitartekoak erabili badira, arau-hausleei, gainera, honako zigor hauek jarri ahal izango zaizkie:\na) Gehienez ere hiru urtera arteko epean, administrazioaren edo beste erakunde publiko batzuen diru-laguntzak, laguntzak edo bermeak jasotzeko aukera galtzea.\nb) Gehienez ere hiru urteko eperako, administrazioarekin edo beste erakunde publiko batzuekin kontratuak egiteko aukera galtzea.\n67. artikulua. Arau-hauste oso larriengatiko isunak.\n1. Zigor oso larriak diruzko isunarekin zigortuko dira. Isuna behar bezala lortu, aplikatu edo justifikatu ez den zenbatekoarekiko proportzionala izango da, eta zenbatekoaren halako bi edo halako hiru artekoa ordaindu beharko da. Dena dela, Ordenantza honen 63.b) artikuluan jasotako arau-haustea ez da zigortuko, arau-hausleek, aldez aurretik eskatu gabe, zenbatekoak eta berandutza interesak itzuli badituzte.\n2. Arau-hauste oso larriari dagokion kalte ekonomikoaren zenbatekoa 30.000 eurotik gorakoa bada, eta horretaz gain, kontrol-jarduerak egiteko zailtasunak, ezezkoak edo oztopoak egon badira, edo iruzurrezko bitartekoak erabili badira, arau-hausleei, gainera, honako zigor hauek ere jarri ahal izango zaizkie:\na) Gehienez ere bost urtera arteko epean, administrazioaren edo beste erakunde publiko batzuen diru-laguntzak, laguntzak edo bermeak jasotzeko aukera galtzea.\nb) Gehienez ere bost urteko eperako, administrazioarekin edo beste erakunde publiko batzuekin kontratuak egiteko aukera galtzea.\n68. artikulua. Arau-hausteak eta zigorrak preskribitzea.\n1. Arau-hausteak lau urteko epean preskribituko dira, arau-haustea egiten den egunetik hasita.\n2. Arau-hausteak lau urteko epean preskribituko dira, zigorra jartzeko ebazpena irmo bihurtu eta hurrengo egunetik hasita.\n3. Preskripzio epea eten egingo da Herri Administrazioen Araubideari eta Administrazio Prozedura Erkideari buruzko azaroaren 26ko 30/1992 Legearen 132 artikuluan ezarritakoaren arabera.\n4. Preskripzioa ofizioz ezarriko da, interesdunak eska dezakeenari kalterik eragin gabe.\nIII. KAPITULUA. ‑ZIGORTZEKO ESKUMENA ETA PROZEDURA\n69. artikulua. Zigorrak jartzeko eskumena.\nDiru-laguntzen arloko zigorrak Tokiko Gobernu Batzarrak erabaki eta jarriko ditu. Horretarako, diru-laguntza eman duen Udalaren Sailak, aldez aurretik, izapidetu egin beharko du zigorra. Hori dela-eta, tramitatzen duen organoak egoki iritzitako txostenak eta Kontu-hartzailetza Sailaren laguntza eskatu ahal izango ditu.\nAutonomiadun Erakundeek emandako diru-laguntzen kasuan, zigorrak erakunde horien Zuzendaritza Batzordeek erabaki eta jarriko dituzte.\n70. artikulua. Zigortzeko prozedura.\n1. Diru-laguntzen arloko zigorrak administrazio-espedientearen bidez jarriko dira. Espedientearen baitan, hala ere, entzunaldia egiteko aukera eskainiko zaio interesdunari, dagokion akordioa eman aurretik. Espedientea Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen IX. Tituluaren II. Kapituluan xedatutakoaren arabera, eta Euskadiko Autonomia Erkidegoko Herri Administrazioen Zehatzeko Ahalmenari buruzko otsailaren 20ko 2/1998 Legean ezarritakoaren arabera tramitatuko da.\n2. Prozedura ofizioz hasiko da, diru-laguntza organoak edo lankidetza erakundeak konprobatzeko egin duen jarduera baten ondorioz; baita Gipuzkoako Lurralde Historikoaren Finantzen eta Aurrekontuen Araubideari buruzko Foru Arauan, finantza-kontrolerako aurreikusitako jardueren ondorioz ere.\n3. Zigorrak jartzeko akordioek amaiera emango diote administrazio bideari.\n71. artikulua. Arau-hausteak egiteagatik sortzen den erantzukizuna iraungitzea.\nArau-hausteak egiteagatik sortzen den erantzukizuna iraungi egingo da zigorra ordaintzen edo betetzen denean, nahiz arau-hauslea hiltzen denean.\nIndargabetuta geratzen dira maila bereko edo txikiagoko arau guztiak, baldin eta Ordenantza honetan xedatutakoa ezeztatzen badute, edo ordenantza honen aurka badaude.\nIzaera orokorreko Ordenantza honetan jaso gabeko gauza guztietarako honako lege-dekretu hauetan ezarritakoa aplikatuko da: 38/2003 Lege Orokorra, azaroaren 17koa, Diru-Laguntzei buruzkoa; eta 887/2006 Errege Dekretua, uztailaren 21ekoa, Diru-Laguntzei buruzko Araudia onartzen duena.\nOrdenantza hau, behin betiko onartu ondoren, osorik argitaratuko da «Gipuzkoako Aldizkari Ofizialean», eta Toki Araubidearen Oinarriak Arautzen dituen apirilaren 2ko 7/1985 Legearen 65.2 artikuluan ezarritako hamabost eguneko epea igaro ostean jarriko da indarrean.